Sekat melunggang antara Zon 1 enggau 2 berengkah kemari

KUCHING: Polis Sarawak udah ngatur pengawa nyekat pejalai antara Zon 1 enggau Zon 2 berengkah ari 1 ngagai 14 Ogos tu ketegal penyakit Covid-19 nyau majak berampit ba mayuh bengkah pelilih menua ba nengeri tu.

Sapit Komisioner Polis Sarawak, Datuk Dev Kumar madahka, atur ke deka diteritka nya nitihka gerah ari Komiti Nyaga Penusah Ngenyit Sarawak (JPBNS).

Ku iya, sida iya deka ngatur pengawa nyekat jalai raya ba Simunjan enggau Sri Aman berengkah ari tengah malam kemari. Zon 1 diberi status merah enggau kuning sereta Zon 2 status ijau.

“Ba maya ke diatu Zon 1 nya Bagi Menua Kuching, Samarahan enggau Serian lalu pejalai anatar pelilih menua ba bagi menua nya ke nyengkaum Pelilih Kuching, Padawan, Kota Samarahan, Simunjan, Serian, Bau enggau  Lundu dikemendarka enda ibuh begunaka surat pemenadar polis.

“Pejalai ari Simunjan ngelawa Sri Aman ngena Feri Triso tauka nengah Jalan Serian-Sri Aman enda dikemendarka,” ku iya lebuh meri penerang ngagai pengarang berita kemari.

Taja pia ku iya, sida ke ngaga tauka ngatur pengawa chara rasmi sereta pengereja servis beguna dikemendarka.

Ku iya, sida iya meseti bisi surat pemendar polis sereta mantaika surat  ke udah disain tuai opis enggau serikat tauka pengaji diri empu.

Ku iya, pejalai ketegal bisi pemati diri sebilik, sakit raya tauka ketegal deka meresa pengerai patut bisi surat pemendar polis ke ulih dipinta ba balai polis ke semak edur diri empu diau.

Ngagai sida ke bejalai nepan bilun, penumpang diasuh minta surat pemendar polis sebedau meli tiket penerebai.

Ku Dev Kumar, enti nyema tiket udah dibeli, sida mesti datai ngagai balai polis ke semak minta surat pemendar.

“Penumpang ke nadai surat pemendar polis enda dikemendarka nepal bilun lalu atur ke sebaka mega deka dikena ngagai bala penumpang bot enggau bas ekspres,” ku iya.

See author's posts


Kedai bebas cukai tutup sementara

SEOUL: Kebanyakan pengusaha kedai barangan bebas cukai di Korea Selatan memutuskan untuk menutup sementara beberapa cawangan mulai bulan depan, berikutan penurunan drastik jumlah pengunjung akibat penularan wabak Covid-19.

Lotte Duty Free berkata kedainya di pulau Jeju akan dihentikan operasinya mulai Isnin, lapor agensi berita Yonhap.

Sejak Februari, syarikat itu telah mengurangkan waktu operasi cawangannya di Jeju berikutan kemerosotan perniagaan.

Hotel Shilla, juga merancang menutup kedai bebas cukainya di pulau itu selama sebulan bermula Isnin.

Sebelum ini, operasi kedai Hotel Shilla ditutup pada hujung minggu dan hari cuti, kerana jumlah penerbangan antarabangsa ke pulau itu yang menurun mendadak akibat sekatan perjalanan.

Perniagaan kedai bebas cukai di Jeju mengalami kemerosotan terutamanya disebabkan penurunan permintaan pelancong asing, kebanyakannya dari China sejak sebelum wabak  Covid-19 melanda Korea Selatan pada akhir Januari.

Jumlah pelancong asing ke pulau Jeju menurun sebanyak 99.2 peratus pada April, menurut data industri.

Sementara itu, Shinsegae Duty Free berkata pihaknya akan menutup cawangannya di Gangnam setiap Ahad dan Isnin- Bernama

See author's posts


Bekalan barangan di Sarikei mencukupi

SARIKEI: Bekalan barangan di semua sektor peruncitan di Bahagian Sarikei adalah mencukupi.

Ketua Kementerian Per- dagangan Dalam Negeri dan Hal Ehwal Pengguna (KPDNHEP) Sarikei, Mohamad Zawawi berkata, semua premis perniagaan di peringkat pengilang, pemborong dan peruncit masih beroperasi seperti biasa dan ini telah menyumbang kepada kestabilan dan keberadaan barangan keperluan di dalam pasaran.

“KPDNHEP mengambil maklum mengenai situasi pembelian panik yang dikatakan berlaku di beberapa kawasan di negara ini.

“Ini mungkin berikutan pengumuman khas yang akan dibuat oleh Perdana Menteri, Tan Sri Muhyiddin Yassin yang dijadualkan Isnin (hari ini), mengenai tindakan yang akan dilaksanakan kerajaan.

“Situasi pembelian panik ini tidak sepatutnya berlaku kerana hasil pemantauan pegawai penguatkuasa dan Pegawai Pemantau Harga KPDNHEP Sarikei mendapati bekalan barangan di semua sektor peruncitan di Bahagian Sarikei adalah mencukupi,” katanya.

Mohamad berkata demikian dalam satu kenyataan, pagi semalam.

Katanya, keadaan ini berbeza ketika Perintah Kawalan Pergerakan (PKP) pertama kali dilaksanakan pada 18 Mac 2020 dimana kebanyakan premis perniagaan terpaksa ditutup dan memberi kesan kepada keberadaan bekalan barangan keperluan di dalam pasaran.

“Kementerian sentiasa memantau secara harian barang-barang keperluan pengguna di seluruh negara bagi memastikan barangan ini sentiasa mencukupi dan mudah diperolehi di pasaran, sekaligus mampu menampung keperluan pengguna secara berterusan.

“Antara barangan yang dipantau termasuk gula, minyak masak, tepung gandum, beras, roti putih, susu tepung, ayam, telur ayam, sayur-sayuran, bawang, cecair sanitasi tangan dan pelitup muka.

“Pemantauan barang ke- perluan ini membabitkan 13 peruncit Terpilih Daerah (DDR) dan sembilan pemborong Terpilih Daerah (DDW) merangkumi Daerah Sarikei, Meradong, Pakan dan Julau,” ujarnya.

Dalam pada itu, beliau menasihatkan pengguna di Bahagian Sarikei untuk mengelakkan melakukan pembelian panik kerana ia boleh memberi kesan kepada kekurangan bekalan barangan keperluan di dalam pasaran.

“Kesemua anggota pe- nguatkuasa dan Pegawai Pemantau Harga KPDNHEP Sarikei juga akan terus giat melakukan pemantauan setiap hari bagi memastikan bekalan mudah diperolehi.

“Sebarang aduan berkaitan bekalan dan harga serta pembelian panik pengguna boleh menghubu- ngi Bilik Gerakan KPDNHEP Sarikei di talian 084-657751,” katanya lagi.

Oleh EARL ANEK

See author's posts


Angka kematian di India melepasi 100,000

New Delhi: Jumlah kematian akibat Covid-19 di India sudah melepasi angka 100,000, pada Sabtu.

Data rasmi Menteri Kesihatan menunjukkan 100,842 individu meninggal dunia akibat wabak itu dan sekali gus meletakkan India sebagai negara ketiga tertinggi selepas Amerika Syarikat (AS) dan Brazil.

Daripada segi jangkitan, India kini mencatatkan 6.47 juta kes jangkitan dan mungkin akan mengatasi AS sebagai negara dengan jumlah jangkitan paling banyak dalam beberapa minggu akan datang.

Populasi penduduk India yang berjumlah 1.3 bilion adalah empat kali lebih besar dari AS, yang menyaksikan kematian lebih daripada dua kali ganda lebih banyak dan menimbulkan keraguan mengenai jumlah rasmi di negara itu (India).

“Kami tidak tahu kebolehpercayaan kadar kematian di India,” kata ahli virologi T. Jacob John kepada AFP.

“India tidak mempunyai sistem pengawasan kesihatan masyarakat, yang mendokumentasikan kejadian dan kematian penyakit secara kaedah masa nyata (real-time),” katanya.

Selasa lalu, agensi pandemik India melancarkan tinjauan yang menunjukkan bahawa lebih 60 juta orang (10 kali ganda daripada angka rasmi) mungkin dijangkiti virus itu.

Pada masa yang sama, Perdana Menteri India, Narendra Modi tetap mahu membuka sekatan walaupun kes meningkat.

Perintah sekatan yang dimulakan Mac lalu bukan sahaja gagal menghalang penyebaran virus itu malah ia menyebabkan penderitaan terhadap berjuta-juta individu yang hilang pekerjaan sekelip mata.

Rabu lalu, kerajaan India berkata semua sekolah boleh dibuka semula begitu juga panggung wayang dan kolam renang tertakluk dengan syarat tertentu.

Uttar Pradesh, yang dihuni 200 juta individu, membenarkan acara keagamaan mulai 15 Oktober depan dan akan membuka kepada perhimpunan besar pada musim perayaan yang akan datang. – AFP

See author's posts


Orang ramai mula banjiri Kuching Waterfront

KUCHING: ‘Juh Sapot beli barang lokal’

Orang ramai mula membanjiri kawasan Kuching Waterfront malam ini untuk majlis perasmian Karnival Barangan Malaysia.

Tempat duduk berhadapan pentas utama yang disediakan juga penuh dengan orang ramai sementara menunggu ketibaan Premier Sarawak, Datuk Patinggi Tan Sri Abang Johari Tun Openg.

Jom datang beramai-ramai, beli produk tempatan sambil membantu usahawan yang gigih berniaga.

See author's posts


Angkat martabat ukiran kayu teknik mewarna

DIRINYA pernah diselubungi kontroversi apabila memperkenalkan teknik mewarna ukiran kayu sehingga dilabel sebagai ‘perosak’ seni warisan itu.

Namun, pemilik Seni Kayu Warisan Burhan Ashari berkata, beliau tetap meneruskan karyanya itu kerana yakin berada di pihak yang benar malah optimis tindakannya itu akan memartabatkan lagi seni ukiran kayu di negara ini, khususnya di Terengganu.

“Kejadian itu berlaku empat tahun lepas ketika saya baru pulang dari Pattani, Thailand dan melihat sendiri hasil seni ukiran kayu berwarna yang dikatakan telah berusia ratusan tahun.

“Sekembalinya saya ke Terengganu, saya terus mewarnakan ukiran kayu dan memuat naik hasilnya dalam laman Facebook, siapa sangka ia menjadi perdebatan yang agak besar dalam kalangan penggiat seni ukiran tanah air. Pelbagai kritikan pedas saya terima dan ada juga komen positif yang memuji hasil ukiran kayu berwarna tersebut.

“Namun, akhirnya teknik ini diterima ramai setelah saya memberi penjelasan melalui ceramah dan bengkel kraf yang diadakan kerana ia adalah warisan budaya nenek moyang kita yang telah lama dilupakan,” katanya ketika ditemui Bernama di bengkelnya dekat Kampung Pulau Rusa di sini.

Bapa kepada lima anak itu berkata generasi terdahulu mewarnakan ukiran kayu menggunakan pati daripada buah-buahan dan herba seperti pinang dan kunyit untuk menghasilkan warna kuning, bunga senduduk (ungu) dan kulit manggis (merah).

“Namun, pengukir di Malaysia amat jarang mewarnakan ukiran kayu mereka…mungkin beranggapan ia bukan warisan nenek moyang kita, sedangkan kita yang tidak tahu bahawa teknik itu telah ada sejak lama dulu dan kita tidak meneruskannya.

“Sehubungan itu, langkah saya memperkenalkan kembali ukiran kayu berwarna ini diharap dapat memperluaskan lagi pasaran seni ukiran kayu dan memberi lebih banyak pilihan kepada peminat,” katanya.

Mengikut data Kraftangan Malaysia Cawangan Terengganu, Seni Kayu Warisan milik Burhan adalah satu-satunya syarikat yang menghasilkan ukiran kayu berwarna di permukaan ketika ini.

Burhan mempunyai enam pekerja untuk membantunya menyiapkan pelbagai jenis tempahan termasuk daripada pengusaha resort dan rumah persendirian di seluruh negara.

Mengakui tempahan yang diterima sedikit terjejas sepanjang tempoh pasca-Covid-19 ini, Burhan yang berusia 66 tahun menegaskan beliau masih mampu bertahan dalam industri ini kerana minat dan kecintaan yang tinggi terhadap seni ukiran kayu.

“Sejak saya memulakan perniagaan ini pada tahun 2005, matlamat saya bukanlah keuntungan semata-mata, namun saya mahu mengangkat martabat seni ukiran kayu di persada dunia.

“Siapa lagi yang hendak berbangga dengan identiti dan warisan nenek moyang kita?…sebab itu saya sangat mengalu-alukan kedatangan pelancong ke bengkel ini untuk melihat sendiri keunikan seni ukiran kayu negara kita,” katanya yang hanya menggunakan kayu cengal kerana ia lebih tahan lasak dan berkualiti tinggi.

Ditanya mengenai masa depan ukiran kayu, Burhan berkata ia boleh pupus dalam masa 20 hingga 30 tahun lagi sekiranya kerajaan negeri tidak mengambil langkah proaktif dalam memulihara seni itu.

“Saya sangat berharap agar ada satu undang-undang yang akan mewajibkan semua pemilik premis komersial seperti hotel, premis perniagaan atau bangunan kerajaan untuk menerapkan unsur tradisional atau seni warisan sama ada ukiran kayu, batik atau songket.

“Pelaksanaan undang-undang itu nanti dapat memastikan pemain industri ini mampu ‘bernafas’ dalam mengharungi waktu sukar dalam perniagaan semasa Covid-19,” katanya yang turut aktif dalam Persatuan Penggiat Seni Ukir Malaysia. – Bernama

See author's posts


Empat blok asrama baharu untuk SMK Tebakang

TEBAKANG: Pembinaan bagi asrama baharu yang melibatkan empat blok di SMK Tebakang akan bermula tidak lama lagi.

Timbalan Menteri Kewangan ll, Mohd Shahar Abdullah berkata asrama yang boleh menempatkan 200 pelajar itu merupakan salah satu sekolah di bawah program peruntukan RM 1 bilion bagi pembangunan sekolah daif.

“Secara khususnya, penambahbaikan sekolah daif melibatkan dua perkara iaitu keseluruhan sekolah atau sebahagian sekolah.

“SMK Tebakang pula hanya melibatkan asrama dan Jabatan Kerja Raya Sarawak telah membuat perancangan teliti dengan membina blok-blok asrama baharu yang akan meningkatkan kapasiti asrama daripada 150 pelajar kepada 200 pelajar.

“Kos pembinaan melibatkan harga siling sebanyak lebih RM3 juta dan pelaksanaan ini akan dilakukan selama lapan bulan. Tender serta pelantikkan kontraktor akan dibuat dalam masa terdekat,” katanya pada sidang media selepas melawat sekolah itu di sini semalam.

Beliau berkata pelaksanaan projek itu diharap dapat mengikut jadual kerja yang dirancang agar dapat memberi impak positif kepada pelajar di sekolah yang menggunakan asrama.

Mengulas mengenai status sekolah daif disenaraikan dalam program peruntukan yang sama, beliau berkata kesemua projek akan bermula pada Disember tahun ini dan dijangka siap tahun hadapan (2021).

“Secara keseluruhan kita melihat projek ini mematuhi perancangan awal, jika ia lebih jauh daripada yang dijadualkan, kita akan menghantar pasukan untuk melihat pelaksanaan semula.

“Namun, dari segi pemerhatian, semuanya berjalan lancar dan kita mohon agar perkara yang melibatkan urusan kerajaan negeri dipercepatkan.

“Projek ini sudah tentu mempunyai rangka masa namun disebabkan oleh perintah kawalan pergerakan (PKP), ada kelewatan sedikit, tetapi selepas ini saya memberi keyakinan prosesnya akan dipercepatkan,” tegasnya.

Katanya, perkara utama bagi Kementerian Kewangan adalah bukan nilai bangunan tetapi impaknya apabila siap nanti kepada pelajar dan komuniti setempat.

Oleh Alexandra Lorna

See author's posts


Jangan guna lagi gelaran ‘negeri’, kini Wilayah Sarawak

KUCHING: Gelaran ‘negeri’ untuk Sarawak seharusnya tidak digunakan lagi memandangkan statusnya sudah berubah menjadi ‘wilayah.’

Menteri Utiliti dan Telekomunikasi Sarawak, Datuk Julaihi Narawi (gambar) berkata, Sarawak tidak lagi dilayan sebagai sebuah ‘negeri’ dan oleh itu Sarawak bebas menggelar dirinya sebagai ‘Wilayah Sarawak.’

“Saya rasa kita tidak sepatutnya menggunakan perkataan ‘Negeri Sarawak’ lagi.

“Hal ini kerana kedudukan Sabah dan Sarawak dalam Malaysia bukan lagi berstatus negeri, sebaliknya, wilayah. Perkara ini telah disahkan sendiri oleh Timbalan Perdana Menteri, Datuk Seri Ahmad Zahid Hamidi.

“Saya rasa ini adalah sesuatu yang amat membanggakan,” katanya ketika berucap pada majlis pelancaran aplikasi pasaran hartanah pertama di Sarawak, Property Axis di Pusat Konvensyen Borneo Kuching (BCCK), di sini hari ini.

Semalam, Ahmad Zahid berkata kedudukan Sabah dan Sarawak dalam Malaysia bukan lagi berstatus negeri, sebaliknya, wilayah dan memberi jaminan Kerajaan Perpaduan yang terbentuk hari ini mempunyai obligasi perundangan dan moral yang cukup besar terhadap Sabah dan juga Sarawak.

Status wilayah itu dikuatkuasa apabila Dewan Rakyat meluluskan pindaan kepada Perkara 1(2), 160(2) dan 161A (6) dan (7) kepada Perlembagaan Persekutuan, yang berkuatkuasa mulai 11 Februari 2022.

Berikutan itu, ia meletakkan Sarawak sebagai salah satu daripada tiga wilayah dan dianggap tidak mempunyai status yang sama dengan negeri komponen lain dalam Persekutuan Tanah Melayu.

See author's posts


Pekebun kecil sambut baik Ops Timbang Sawit 2021

KUALA LUMPUR: Operasi Bersepadu – Ops Timbang Sawit 2021 yang dilaksanakan Lembaga Minyak Sawit Malaysia (MPOB) disambut baik oleh pekebun kecil kerana dapat meningkatkan keyakinan dan kepercayaan mereka terhadap industri sawit.

Operasi tersebut dengan kerjasama Kementerian Perdagangan Dalam Negeri dan Hal Ehwal Pengguna (KPDNHEP) dilaksanakan di seluruh negara bagi membanteras kegiatan manipulasi timbangan buah kelapa sawit dalam kalangan peniaga dan pengilang sawit.

Ketua Pengarah MPOB, Dr Ahmad Parveez berkata, hasil daripada operasi bersepadu tersebut, sebanyak 56 tindakan penguatkuasaan telah dikenakan ke atas pemegang lesen MPOB bagi kesalahan di bawah Peraturan-Peraturan Lembaga Minyak Sawit Malaysia (Pelesenan) 2005.

“Bagi membendung kegiatan tidak sihat dalam industri sawit termasuk penipuan timbang buah kelapa sawit, semua pihak khususnya pekebun kecil yang mempunyai maklumat disarankan untuk melaporkan kepada MPOB untuk siasatan dan tindakan mengikut peraturan pelesenan MPOB,” katanya dalam kenyataan semalam.

Selain itu, MPOB turut menyasarkan empat lagi pelaksanaan operasi bersepadu di negeri Johor, Pahang, Sabah dan Sarawak.

Pada Mac, operasi bersepadu telah dijalankan di Perak dengan memeriksa sembilan premis diikuti Sabah (sembilan) dan Sarawak (24).

Pada April, operasi bersepadu telah dilaksanakan di Pahang (Rompin) dengan memeriksa lapan premis dan Selangor (13).- Bernama

See author's posts


Agong, Permaisuri luang masa santuni mangsa banjir

PEKAN: Keceriaan jelas terpancar di raut wajah mangsa banjir yang ditempatkan di pusat pemindahan sementara Kampung Serambi, Pekan semalam sejurus menerima keberangkatan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Seri Paduka yang diiringi Raja Permaisuri Agong Tunku Hajah Azizah Aminah Maimunah Iskandariah dan tiga anakanda Tengku Arif Bendahara Tengku Muhammad Iskandar Ri’ayatuddin Shah, Tengku Panglima Muda Tengku Ahmad Ismail Mu’adzam Shah dan Tengku Puteri Raja Tengku Puteri Jihan Azizah ‘Athiyatullah turut kelihatan menyantuni penduduk kampung berkenaan dengan bertanya khabar.

Lebih istimewa Seri Paduka Berdua turut meluangkan masa menemani penduduk berkenaan menikmati juadah tengah hari di pusat pemindahan yang menempatkan kira-kira 100 mangsa banjir itu.

Dalam lawatan berkenaan, Seri Paduka Berdua turut berkenan mengurniakan sumbangan kepada penduduk yang terjejas bagi meringankan beban yang ditanggung akibat bencana banjir.

Selain Kampung Serambi, baginda turut menyantuni mangsa banjir di Kampung Tanjong Medang, Kampung Acheh, Kampung Temai, Kampung Padang Rumbia, Kampung Pulau Rumput dan Kampung Paloh Hinai.

Sementara itu, Robiani Bakar, 56, berkata, kunjungan baginda sekeluarga menghilangkan rasa sedihnya yang kematian anak akibat kanser esofagus dua tahun lalu.

“Selepas kematian anak sulung saya, hari-hari tanpa gagal saya mesti ziarah kubur arwah, sampai menghidap pelbagai penyakit sehingga saya strok.

“Alhamdulillah, lega dan hilang rasa sedih, baginda berdua amat baik dan pesan supaya saya jaga kesihatan…saya amat tersentuh dan terharu, memang saya tak jangka baginda akan duduk dan berborak di meja kami,” katanya kepada Bernama.

Bagi Nur Aniza Md Jan, 35, harapan beliau untuk bertemu baginda akhirnya menjadi kenyataan apabila dapat bersemuka dengan keluarga diraja itu secara nyata serta terharu dengan keprihatinan Al-Sultan Abdullah.

“Macam tak percaya selalu saya tengok baginda berdua di Facebook dan media sosial lain tapi hari ini ada depan mata saya, baginda sempat bertanya usia kandungan saya sekarang dan pesan supaya jaga diri dan anak baik-baik,” katanya yang dijangka melahirkan cahaya mata ketiga pada bulan depan. – Bernama

See author's posts


PerantiSiswa Keluarga Malaysia fasa 2 dibuka 1 Ogos – 30 September

KUALA LUMPUR: Program PerantiSiswa Keluarga Malaysia fasa kedua akan dibuka mulai 1 Ogos hingga 30 Sept dan diperluaskan kepada penuntut di Institut Pendidikan Guru (IPG) serta siswa siswi di kolej matrikulasi di bawah Kementerian Pendidikan.

Menteri Komunikasi dan Multimedia Tan Sri Annuar Musa berkata pelajar dalam kalangan B40 dengan pendapatan isi rumah di bawah RM4,850 sebulan layak mengemukakan permohonan bagi program tersebut.

“Penyampaian peranti fasa dua dijangka dapat dilakukan sebaik sahaja proses permohonan fasa dua ditutup, dijangka pada Oktober akan datang,” katanya pada sidang media di bangunan Parlimen, semalam.

Annuar berkata bagi Program PerantiSiswa Keluarga Malaysia fasa pertama, hampir 100,000 permohonan sedang diproses dengan penyampaian peranti akan dilaksanakan pada bulan depan.

Katanya, tarikh penyampaian peranti di Institusi Pengajian Tinggi Awam (IPTA)  dan Institusi Pengajian Tinggi Swasta (IPTS)  turut dirunding bersama pihak universiti terlibat.

Mengulas mengenai beberapa laporan yang cuba menimbulkan keraguan terhadap komitmen kerajaan berhubung pelaksanaan Program PerantiSiswa Keluarga Malaysia, Annuar menegaskan program berkenaan yang bertujuan membantu pelajar B40 di IPTA dan IPTS masih diteruskan.

“Pada peringkat tender pertama, Kementerian Kewangan sebagai kementerian bertanggungjawab tentang urusan perolehan yang melebihi nilai-nilai tertentu telah mengarahkan K-KOMM (Kementerian Komunikasi dan Multimedia) untuk memanggil semula tender bagi membetulkan beberapa perkara yang Kementerian Kewangan berpandangan perlu dilakukan.

“Itu menyebabkan berlakunya kelewatan kerana tender terbuka yang kedua terpaksa dilakukan dan ia telah pun disiapkan,” katanya.

Pada masa ini, Annuar berkata lembaga tender telah mengangkat perakuan atau laporan kepada Kementerian Kewangan sebagai kementerian yang berautoriti dan dijangka kementerian itu akan membuat keputusan dalam masa seminggu lagi.

Annuar berkata K-KOMM akan memberikan perincian lanjut mengenai Program PerantiSiswa Keluarga Malaysia pada 4 Ogos ini dalam sesi soal jawab lisan di Parlimen. – Bernama

See author's posts


MoF yakin KWAP dapat kembang dana kepada RM200 bilion

PELANCARAN… Menteri Kewangan Tengku Datuk Seri Zafrul Abdul Aziz melancarkan Pelan Transformasi Kumpulan Wang Persaraan (Diperbadankan) (KWAP) di Menara Integra, semalam. Turut bersama Ketua Setiausaha Perbendaharaan, Kementerian Kewangan merangkap Pengerusi KWAP Datuk Seri Asri Hamidin @ Hamidon (kanan) dan Ketua Pegawai Eksekutif KWAP Nik Amlizan Mohamed (kiri). • Foto BERNAMA

KUALA LUMPUR: Kementerian Kewangan yakin Kumpulan Wang Persaraan (Diperbadankan) (KWAP) yang melancarkan inisiatif TERAS 5 semalam dapat mengembangkan saiz dana secara mampan dengan jumlah dana kasar sebanyak RM200 bilion menjelang 2025.

Menteri Kewangan, Tengku Datuk Seri Zafrul Abdul Aziz berkata, KWAP turut menyasarkan peningkatan jumlah aset harta kepada lebih 30 daripada 17 serta mempunyai lebih 35 subsidiari dalam tempoh yang sama.

“KWAP telah berkembang maju sebagai sekumpulan syarikat yang telah meluaskan portfolio pelaburannya sebanyak tiga kali ganda dari dana bernilai RM41.9 bilion pada 2007 kepada sekitar RM159 bilion pada hari ini,” katanya ketika berucap pada majlis pelancaran Pelan Transformasi KWAP di sini, semalam.

Tengku Zafrul berkata, sebagai pemain dan pelabur utama, syarikat berkaitan kerajaan (GLC) dan syarikat pelaburan berkaitan kerajaan (GLIC) merupakan tunjang penting kepada asas ekonomi Malaysia dan menyumbang kira-kira RM445 bilion atau 25 peratus pasaran Bursa Malaysia serta memberi peluang pekerjaan kepada lebih 500,000 Keluarga Malaysia.

Sementara itu, Ketua Pegawai Eksekutif KWAP, Nik Amlizan Mohamed berkata, pelancaran TERAS 5 membuktikan komitmen KWAP sebagai pemacu hala tuju pertumbuhan yang mampan bagi organisasi ini dan juga ekosistem pencen di Malaysia.

“Pada ketika ini, terdapat 17 syarikat yang bernaung di bawah KWAP termasuk 14 syarikat khas dan dua anak syarikat,” katanya pada majlis berkenaan.

Nik Amlizan turut menjelaskan KWAP telah merekodkan pendapatan bersih tertinggi yang berjumlah RM10 bilion.

TERAS 5 merupakan sebahagian daripada pelan dasar jangka panjang bagi menambah saiz dana dengan lebih berkesan dan kekal mampan yang melibatkan pemerkasaan lima pemboleh utama iaitu struktur, tadbir urus, modal insan, proses dan digital.  – Bernama

See author's posts


MAG organisasi penerbangan pertama Malaysia meterai perjanjian SAF dengan Petronas

KUALA LUMPUR: Malaysia Aviation Group (MAG) muncul sebagai organisasi penerbangan pertama Malaysia yang memeterai perjanjian berkaitan penggunaan bahan api penerbangan mampan (SAF) dengan Petronas Dagangan Bhd (PDB).

Usaha itu juga adalah sebahagian daripada kerjasama dalam menjadikan pengeluaran SAF di Malaysia pada skala komersial.

Dalam satu kenyataan bersama hari ini, kedua-dua pihak terbabit menyifatkan inisiatif itu akan terus memacu usaha di peringkat industri bagi penyahkarbonan dalam sektor penerbangan sejajar dengan langkah MAG melaksanakan tindakan mencapai pelepasan karbon sifar menjelang 2050.

Ketua Pegawai Kelestarian Kumpulan MAG Philip See berkata, perjanjian pembelian SAF daripada PDB hanya membuktikan lagi komitmen MAG dalam meminimumkan impak alam sekitar serta manfaat untuk industri, negara dan masa depan bumi.

“Bagi kemajuan masa depan, kami menyasarkan untuk menggunakan SAF ini dalam jadual perkhidmatan secara berperingkat mulai 2027 dan seterusnya,” katanya.

Pengarah Urusan dan Ketua Pegawai Eksekutif PDB Azrul Osman Rani pula menyifatkan kerjasama itu menawarkan peluang kepada syarikat bagi memanfaatkan keseluruhan rantaian nilai Petronas dalam pengeluaran dan pengedaran SAF.

“Menerusi penyelesaian yang lebih khusus, kami akan bekerjasama dengan rakan niaga untuk menampung keperluan tertentu selain menyokong tumpuan mereka ke atas aspek kelestarian – komitmen yang bertepatan dengan aspirasi (karbon) bersih sifar Petronas,” katanya.

Perjanjian pengambilan pertama melibatkan PDB membekalkan lebih daripada 230,000 tan SAF kepada syarikat penerbangan MAG dengan penghantaran pertama dijangka mulai 2027 di Lapangan Terbang Antarabangsa Kuala Lumpur (KLIA).

Menurut kenyataan itu, SAF berkenaan yang dikeluarkan di kilang pemprosesan bersama Petronas di Melaka, dibekalkan terus ke KLIA bagi penerbangan kendalian syarikat penerbangan nasional Malaysia Airlines dan seterusnya syarikat penerbangan lain Firefly dan MASwings. – Bernama

See author's posts


Trump gagal sorok keputusan ujian Covid-19

WASHINGTON: Presiden, Donald Trump yang disahkan dijangkiti koronavirus (Covid-19) pada Khamis, awalnya dilaporkan enggan mendedahkan keputusan ujian itu, sementara menunggu beberapa lagi saringan yang lebih terperinci, lapor agensi berita Sputnik.

Menurut laporan Wall Street Journal pada Ahad, memetik sumber, Trump dimaklumkan mengenai keputusan ujiannya pada Khamis malam, sebelum muncul di Fox News, ketika itu beliau hanya mengatakan sudah menjalani saringan selepas pembantunya, Hope Hicks didapati positif Covid-19.

Akhbar itu melaporkan Trump meminta penasihatnya untuk tidak mendedahkan hasil keputusan ujian berkenaan.

Trump hanya mengumumkan perkara itu di Twitter pada Jumaat pagi yang mengatakan beliau dan isterinya Melania didapati positif Covid-19.

Pada sebelah petang Presiden Amerika Syarikat itu dibawa ke Pusat Perubatan Tentera Walter Reed di Maryland.

Dr Sean Dooley dari pusat perubatan itu dalam satu taklimat pada Ahad berkata keadaan Trump bertambah baik. – Bernama

See author's posts


Malaysia mahu bekerjasama dengan UAE

KUALA LUMPUR: Malaysia mencadangkan lebih banyak kerjasama dengan Pavilion Emiriah Arab Bersatu (UAE) pada Ekspo Dubai 2020 yang dijadualkan semula mulai 1 Oktober 2021 sehingga 31 Mac 2022.

Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata kerjasama itu boleh membabitkan bidang seperti padanan perniagaan, program sosial, seminar dan pertukaran jemputan selaku penceramah/audiens.

“Bidang kerjasama yang dipertingkatkan ini bertujuan mewujudkan lebih banyak peluang perniagaan dan meningkatkan hubungan bilateral antara kedua-dua negara,” katanya dalam satu kenyataan semalam.

Pada Ahad, Mohamed Azmin melawat Pavilion Malaysia di ekspo itu sebagai sebahagian daripada inisiatif Misi Perdagangan dan Pelaburan ke UAE yang diterajuinya pada ketika ini.

Lawatan itu bertujuan mendapatkan perkembangan terkini mengenai pavilion itu yang dijangka menarik penyertaan 300 syarikat Malaysia, 5,000 delegasi bagi program perdagangan dan perniagaan Malaysia, dan sejuta pengunjung di sepanjang ekspo itu.

Menurut menteri berkenaan, adalah penting untuk Malaysia meletakkan saranan nilai yang berupaya meningkatkan kelebihannya dalam sains dan teknologi masa depan, persekitaran perniagaan dan pelaburan yang kondusif, serta pelbagai peluang dalam sektor ekonomi baharu dan baharu muncul seperti teknologi kewangan, Industri 4.0, taman perindustrian eko dan tenaga boleh diperbaharui.

“Penyertaan Malaysia dalam Ekspo Dunia ini akan dapat menonjolkan bidang baharu muncul ini kepada rakan bernilai tinggi dari seluruh dunia dan inilah masanya, dalam konteks ekonomi semasa yang mencabar,” katanya.

Mohamed Azmin berkata ekspo itu akan memainkan peranan utama dalam menonjolkan kekuatan Malaysia sebagai hab perdagangan dan pelaburan untuk perniagaan di rantau Timur Tengah, Afrika Utara dan Asia Selatan (MENASA) dan di luarnya.

Beliau berkata ekspo itu yang akan disertai 192 negara dan organisasi antarabangsa menyasarkan untuk menarik 25 juta pengunjung dalam pameran antarabangsa yang berlangsung selama enam bulan itu.

“Dengan mengambil kira skala ekspo yang dinanti-nantikan ini, syarikat Malaysia boleh memanfaatkan sepenuhnya platform ini untuk mempercepatkan pemulihan perniagaan mereka akibat impak pandemik COVID-19,” katanya.

Sebelum lawatannya ke Ekspo Dubai 2020, Mohamed Azmin bertemu Menteri Kerjasama Antarabangsa UAE Reem Ebrahim Al Hashimy.

“Saya memberitahu Reem Ebrahim bahawa penting sekali untuk UAE menganjurkan acara itu meskipun berdepan kesukaran disebabkan pandemik.

“Ekspo ini tentunya akan menjadi platform penting untuk peluang perniagaan dalam mengharungi kelembapan ekonomi global akibat pandemik Covid-19,” katanya.

– Bernama

See author's posts


Sidang DUN: Bina, naik taraf lima jalan penghubung baharu tangani isu kesesakan

KUCHING: Penduduk Sibu amat memerlukan pembinaan jalan baharu ekoran kesesakan lalu lintas di bandar ini telah menjadi isu yang serius.

Ahli Dewan Undangan Negeri (ADUN) Bukit Assek Chieng Jin Ek berkata, dengan peningkatan jumlah kenderaan setiap tahun, kesesakan lalu lintas di Sibu telah menjadi isu yang serius dan pembinaan jalan baharu diperlukan segera.

“Saya gembira kerana Kerajaan Sarawak telah berjanji pada prinsipnya untuk membina tiga jalan penghubung baharu (new link roads) dan menaik taraf dua jalan di Sibu yang akan dimasukkan dalam Rancangan Malaysia ke-12 (RMK-12).

“Ini termasuk pembinaan jalan penghubung baharu dari Bulatan Aman ke Jalan Tunku Abdul Rahman, jalan penghubung baharu dari Ulu Sungai Merah ke Jalan Tunku Abdul Rahman dan Jalan Teku, jalan penghubung baharu dari Teku Pasai Siong ke Kemuyang, menaik taraf Jalan Ulu Oya dari persimpangan trafik Jalan Tong Sang/Jalan Wong King Huo ke persimpangan trafik Jalan Pahlawan dan menaik taraf Jalan Kong Yit Khim daripada laluan kereta tunggal kepada laluan dua kereta (Fasa1).

“Dengan lima jalan penghubung baharu dan menaik taraf jalan ini, kesesakan lalu lintas di Sibu dijangka dapat dikurangkan dengan ketara.

“Rakyat sangat menantikan pelaksanaan jalan raya ini tidak lama lagi,” katanya pada perbahasan usul penghargaan atas ucapan Yang di-Pertua Negeri Sarawak pada persidangan Dewan Undangan Negeri (DUN) Sarawak, semalam.

Katanya lagi, Jalan Tun Ahmad Zaidi Adruce sebagai salah satu jalan penghubung yang penting di Sibu, menghubungkan tebing barat daya dengan Jambatan Lanang, kawasan perindustrian lanang atas, Jalan Wong King Huo, Jalan Salim, dan kawasan lain ke JalanTunku Abdul Rahman.

“Selain itu, terdapat rancangan untuk membina Pusat Terminal Bas Sibu baharu di sepanjang jalan ini oleh pemaju dan Jawatankuasa Trafik Sibu telah mencadangkan tapak untuk terminal lori baharu di sepanjang jalan ini juga.

” Ini menunjukkan jumlah kenderaan yang tinggi dan keadaan jalan yang sibuk, yang hanya akan meningkat pada masa hadapan. Jalan Tun Ahmad Zaidi Adruce telah siap pada 2007, 16 tahun sehingga sekarang.

“Oleh kerana keadaan tanah, ia terletak di kawasan tanah gambut dengan jumlah lalu lintas yang tinggi, termasuk lori dan kenderaan berat, jalan raya kerap mengalami tenggelam dan kerosakan, yang membawa kepada kemalangan lalu lintas dan kerosakan kenderaan,” katanya.

Jelasnya, Jabatan Kerja Raya (JKR) Sibu telah menjalankan penyelenggaraan jalan secara berkala, termasuk pembidaan baru-baru ini untuk projek menaik taraf sebahagian jalan yang dibiayai oleh MARRIS Maintenance.

“Walau bagaimanapun, untuk penyelesaian kekal menangani tenggelam dan kerosakan Jalan Tun Ahmad Zaidi Adruce, membina jalan bertimbun (piled road) sepenuhnya atau sebahagiannya akan menjadi penyelesaian terbaik.

“Saya akan mengemukakan cadangan kejuruteraan yang disediakan oleh JKR Sibu kepada kementerian berkaitan dan saya berharap Kerajaan Sarawak dapat menyelesaikan mimpi buruk rakyat Sibu yang berpanjangan ini,” katanya lagi.

Oleh NUR AIN OTSMAN

See author's posts


4,037 hilang pekerjaan

DATO’ Gerawat Gala

KUCHING: Seramai 4,037 rakyat Sarawak telah hilang pekerjaan iaitu 3,002 pada 2020 manakala 1,035 lagi mengalami nasib yang sama 2021 ekoran penularan pandemik Covid-19.

Timbalan Menteri di Perdana Jabatan Sarawak (Buruh, Imigresen dan Pemantauan Projek), Dato’ Gerawat Gala berkata, Kerajaan Sarawak telah melaksanakan pelbagai langkah bagi meringankan beban rakyat yang terkesan akibat Covid-19 termasuk mereka yang kehilangan pekerjaan.

“Sebagai langkah segera meringankan beban rakyat yang terkesan termasuk golongan yang kehilangan pekerjaan, Kerajaan Sarawak telah melaksanakan lapan pakej Bantuan Khas Sarawakku Sayang (BKSS) berjumlah RM5.7 billion.

“Pakej BKSS ini termasuk pemberian tunai kepada kumpulan B40 bantuan tunai untuk pengusaha kecil dan sederhana dan penangguhan bayaran sewa premis,” katanya menjawab soalan Ahli Dewan Undangan Negeri (ADUN) Daro, Shafiee Ahmad dalam persidangan hari kedua Mesyuarat Kedua Bagi Penggal Pertama DUN Sarawak Ke-19, semalam.

Tambah beliau,Kerajaan Sarawak juga telah melaksanakan beberapa program mengurangkan isu pengangguran di negeri ini.

“Antara usaha yang dilaksanakan oleh Kerajaan Sarawak seperti ‘Graduate Enhancement Training Sarawak’ (GETS) bagi graduan di negeri ini.

“Selain itu, Kerajaan Sarawak turut melaksanakan program Industry Workforce Development Programme dengan kerjasama daripada industri bagi memberi latihan dalam industri (Place and Train).

“Malah, pihak Pertubuhan Keselamatan Sosial (PERKESO) juga mengadakan program seperti Go Rural Area Programme (GRAP) dan Karnival Kerjaya bagi memberi maklumat mengenai peluang pekerjaan,” tegas beliau.

Sementara itu, Dato’ Gerawat memberitahu untuk jangka masa panjang Kerajaan Sarawak akan terus melaksanakan inisiatif-inisiatif di bawah Pelan Strategi Pembangunan Pasca Covid-19 2030 (PCDS 2030) bagi mewujudkan lebih banyak aktiviti ekonomi berproduktiviti tinggi, peluang pekerjaan dan perniagaan.

Katanya, Kerajaan Sarawak menjangkakan lebih kurang 200,000 peluang pekerjaan bergaji tinggi akan diwujudkan menjelang 2030 nanti.

“Dengan keadaan ekonomi yang kembali pulih selepas Covid-19, semakin banyak industri yang turut giat melaksanakan ‘job fair’ seperti Sarawak Oil Palms Berhad dan Sarawak Petchem Sdn. Bhd.

See author's posts


Misi hidup mati Sibu FA

SKUAD Sibu FA sedar mereka tiada pilihan selain melakar kemenangan ke atas Kapit FA dalam aksi Liga SSC-FAS pada Sabtu ini di Padang Bola Sepak Lada, jika mahu berada di dua kelompok terbaik Zon Tengah.

Ketua jurulatih Sibu FA, Omar Mayah Mohd Abun berkata, ia satu perlawanan yang cukup penting buat pasukan kendaliannya, seandainya mahu mengintai peluang mengisi dua slot terbaik ke saingan ‘Grand Finale’ di Bintulu nanti.

“Terlalu awal untuk mengatakan ini adalah perlawanan hidup mati tetapi kami tidak ada pilihan selain wajib menewaskan Kapit FA. Saya bertanggungjawab untuk membawa kemenangan buat pasukan ini dan semua pemain harus melaksanakannya.

“Selepas mencatatkan keputusan seri 1-1 menentang Sarikei FA baru-baru ini, saya beritahu pemain, kita kena bangkit mendapatkan tiga mata penuh aksi minggu ini. Tetapi saya ingin jelaskan, tiada tekanan di kem Sibu FA ketika ini,” katanya kepada Utusan Sarawak semalam.

Omar Mayah bagaimanapun mengakui tugas sukar menanti pasukannya apatah lagi skuad Borneo Leorpards yang dibimbing Pendi Bohari kini memiliki motivasi tinggi setelah mengikat seri 1-1 dengan pendahulu Zon Tengah, Sri Aman FA, hujung minggu lalu.

“Pasukan Sibu tidak akan menyerah kalah dan akan berjuang berhabis-habisan perlawanan minggu ini sehingga ke wisel penamat. Kita akan beri tekanan yang hebat kepada Kapit FA.

“Saya akan menurunkan kesebelasan pemain terbaik ketika seri menentang Sarikei FA tempoh hari,” ujarnya.

Jelas Omar Mayah lagi, beliau mahu pemainnya memanfaatkan sepenuhnya kelebihan beraksi di laman sendiri dan misi untuk menang pada perlawanan itu adalah menjadi keutamaan pasukan tuan rumah.

Apa pun, beliau menjelaskan pasukannya sudah bersedia dengan segala pelan untuk memastikan pasukan mampu memberi kesukaran kepada Kapit FA dan mengharapkan mereka tidak tewas dengan mudah.

See author's posts


Wanita kerugian RM220,500 terpedaya ‘Love Scam’

ALOR SETAR: Seorang pesara mengalami kerugian berjumlah RM220,500 selepas dipercayai terpedaya dengan sindiket ‘Love Scam’ pada November tahun lepas.

Ketua Jabatan Siasatan Jenayah Komersial Kedah Supt Elias Omar (gambar) berkata, ia bermula apabila wanita berumur 60 tahun dari Pendang itu berkenalan dengan suspek menerusi Facebook yang kemudian memperkenalkan dirinya sebagai ‘Amran Mohammad Ali’.

“Mangsa yang telah kematian suami sejak 2008 kemudian berhubung dengan suspek yang memaklumkan bahawa dia bekerja sebagai seorang doktor di Syria, menggunakan aplikasi WhatsApp.

“Suspek telah meminta bantuan daripada mangsa untuk memasukkan beberapa transaksi wang ke dalam akaun suspek bagi membantunya kerana sering berada dalam kesusahan,” katanya, dalam satu kenyataan semalam.

Elias berkata, mangsa yang mempercayai suspek, telah membuat kemasukan wang secara berperingkat melalui mesin juruwang automatik (ATM) ke dalam tujuh akaun bank berbeza yang diberikan suspek.

“Mangsa telah membuat 51 transaksi berjumlah RM220,500 ke dalam kesemua akaun yang diberikan bermula Disember 2021 hingga Mei lepas dan duit berkenaan adalah daripada simpanannya sendiri. Mangsa sedar dirinya ditipu dan telah membuat laporan polis semalam di Ibu Pejabat Polis Daerah Pendang.

“Kes disiasat mengikut Seksyen 420 Kanun Keseksaan. Polis juga menasihatkan orang ramai supaya tidak mudah terpedaya dengan sindiket penipuan dan membuat semakan nombor telefon atau nombor akaun bank menerusi laman sesawang http://ccid.rmp.gov.my/semakmule/ terlebih dahulu,” katanya.

— Bernama

See author's posts


Isa Samad dipenjara 6 tahun, denda RM15.45 juta

KUALA LUMPUR: Mahkamah Tinggi di sini semalam menjatuhkan hukuman penjara berjumlah 54 tahun dan denda RM15.45 juta terhadap bekas Pengerusi Felda Tan Sri Mohd Isa Abdul Samad selepas mendapati dia bersalah atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.

Bagaimanapun, Mohd Isa, 71, hanya perlu menjalani hukuman penjara selama enam tahun setelah Hakim Mohd Nazlan Mohd Ghazali memerintahkan kesemua hukuman penjara itu berjalan serentak.

Bekas menteri besar Negeri Sembilan itu dijatuhi hukuman penjara enam tahun bagi setiap pertuduhan dihadapinya dan mahkamah turut memerintahkan tertuduh dipenjara 18 tahun jika gagal membayar denda berkenaan.

Hakim Mohd Nazlan ketika membuat keputusan itu berkata, hukuman dijatuhkan adalah bagi memberi peluang kepada pesalah melakukan pemulihan dan juga pengajaran untuk tertuduh dan orang lain supaya tidak melakukan kesalahan serupa.

“Mahkamah mengambil maklum latar belakang tertuduh dan rekod pentadbiran serta penglibatannya dalam politik negara di mana tertuduh telah berkhidmat sebagai menteri besar selama dua dekad dan juga sebagai menteri kabinet.

“Kesalahan berkaitan rasuah adalah serius yang mengugat ekonomi negara dan merupakan barah yang menjejaskan sistem demokrasi negara.

“Oleh itu, mahkamah menjatuhkan hukuman penjara enam tahun bagi setiap pertuduhan dihadapi tertuduh dan memerintahkan hukuman berjalan serentak.

“Mahkamah juga mengenakan denda lima kali jumlah suapan bagi setiap pertuduhan yang kesemuanya berjumlah RM15.45 juta dan sekiranya gagal membayar denda dikenakan penjara dua tahun bagi setiap pertuduhan,” kata hakim itu.

Hakim Mohd Nazlan membenarkan permohonan Mohd Isa untuk menangguhkan pelaksanaan hukuman penjara dan denda sehingga pelupusan kes di Mahkamah Rayuan.

Hakim itu berkata, mahkamah berpuas hati bahawa Mohd Isa berjaya mewujudkan keadaan istimewa bagi mahkamah membenarkan permohonan itu.

“Mahkamah menaikkan jumlah jaminan daripada RM800,000 kepada RM1.5 juta iaitu tertuduh perlu membayar RM700,000 sehingga pukul 2.00 petang esok (4 Februari).

“Tertuduh juga perlu melaporkan diri di balai polis berdekatan setiap 1 haribulan sehingga rayuan selesai,” kata hakim itu.

Terdahulu peguam Datuk Salehuddin Saidin yang mewakili Mohd Isa berkata, sekiranya pelaksanaan hukuman itu berkuatkuasa semalam anak guamnya akan ditahan di penjara sementara rayuan.

“Oleh itu rayuan anak guam saya akan jadi sia-sia (sekiranya rayuan dibenarkan),” katanya.

Berhubung denda pula, peguam itu berkata, jumlah yang perlu dibayar adalah besar dan denda itu walaupun tidak sebanyak dalam kes berkaitan bekas perdana menteri Datuk Seri Najib Tun Razak yang melibatkan dana SRC International Sdn Bhd (denda RM210 juta) tetapi ia masih lagi satu jumlah yang besar.

“Sekiranya mahkamah ingin menaikkan jumlah jaminan diharap ia tidak melebihi RM1 juta kerana anak guam saya perlu meminta bantuan kawan-kawan dan saudara mara.

“Selain itu kami juga memohon jumlah jaminan yang baharu itu dibayar secara ansuran,” katanyaTimbalan Pendakwa Raya Afzainizam Abdul Aziz berkata, tertuduh tidak menunjukkan keadaan istimewa untuk penangguhan hukuman.

“Mohon permohonan penangguhan hukuman ditolak dan tertuduh menjalani hukuman penjara bermula hari ni,” katanya.

Terdahulu semasa rayuan bagi mengurangkan hukuman Salehuddin memohon hukuman penjara ke atas anak guamnya berjalan serentak dan bukan berasingan.

Menurutnya, Mohd Isa telah berkecimpung dalam arena politik sejak 33 tahun dan berkhidmat sebagai Menteri Besar Negeri Sembilan dari tahun 1982 hingga 2004 iaitu selama 22 tahun.

“Di peringkat Persekutuan pula, beliau pernah dilantik sebagai Menteri Wilayah Persekutuan selama dua tahun dari tahun 2004 hingga 2005.

Beliau juga pernah berkhidmat sebagai ahli parlimen Jempol pada 2004 hingga 2008 dan 2013 hingga 2018,” katanya.

Salehuddin berkata, Mohd Isa juga menghidap penyakit jantung, pernah menerima rawatan di Institut Jantung Negara (IJN) pada 2018 dan kini bergantung kepada ubat selain perlu mendapatkan rawatan dua bulan sekali di institut jantung berkenaan.

“Tertuduh tidak mempunyai rekod kesalahan lampau dan ini merupakan kesalahan pertamanya. Dia juga tidak pernah meminta wang suapan (RM3 juta) daripada SP16, Ikhwan Zaidel (bekas Ahli Lembaga Pengarah Gegasan Abadi Properties Sdn Bhd (GAPSB),” katanya.

Peguam itu berhujah amaun yang terlibat dalam kes ini hanya RM3.09 juta berbeza dengan kes SRC International yang dihadapi Najib sebanyak RM42 juta.

“Dalam kes SRC, mahkamah telah menjatuhkan hukuman penjara selama 12 tahun bagi pertuduhan dihadapi Najib dan denda RM210 juta, jika gagal bayar denda dipenjara 12 tahun.

“Saya merayu mahkamah mengambil kira jumlah yang terlibat dalam kes dihadapi anak guam saya,” kata peguam itu.

Afzainizam pula memohon hukuman penjara 12 tahun bagi setiap pertuduhan dan denda sebanyak RM15.45 juta sebagaimana diperuntukkan di bawah Seksyen 16 (a) (A) Akta SPRM.

“Tertuduh tidak menunjukkan kekesalannya seperti memulangkan wang itu kepada Felda. Dalam kes ini, amaun RM3.09 juta adalah fakta di mana kesalahan rasuah adalah penyakit atau barah dalam masyarakat.

“Hukuman yang bakal diberikan perlu menggambarkan betapa bencinya masyarakat terhadap kesalahan rasuah. Tidak dinafikan tertuduh mempunyai banyak sumbangan politik dan masyarakat, namun suapan itu sebanyak sembilan kali dan mahkamah perlu mengambil kira jumlah rasuah yang terlibat,” katanya.

Salehuddin kemudiannya bangun dan berhujah bahawa bagaimana tertuduh ingin menunjukkan rasa kesal sedangkan dia menafikan terlibat dalam kesalahan itu.

“Sekiranya tertuduh menunjukkan rasa kesal dikhuatiri menjejaskan rayuannya di dua lagi peringkat mahkamah (Mahkamah Rayuan dan Persekutuan).

“Kalau anak guam saya menunjukkan rasa kesal atau cakap dia menyesal, ia secara tidak langsung menunjukkan dia mengaku atas perbuatan itu,” katanya yang turut berhujah dengan usia tertuduh sekarang, hukuman penjara sebulan pun boleh meranapkan kehidupannya.

Mohd Isa didakwa atas sembilan pertuduhan menerima suapan untuk dirinya berjumlah RM3,090,000 daripada Ikhwan Zaidel, iaitu Ahli Lembaga Pengarah Gegasan Abadi Properties Sdn Bhd (GAPSB), menerusi bekas pegawai politik khas beliau, Muhammad Zahid Md Arip, sebagai upah bagi membantu meluluskan pembelian hotel oleh Felda Investment Corporation Sdn Bhd (FICSB) pada harga RM160 juta.

Semua kesalahan itu didakwa dilakukan di Tingkat 49, Menara Felda, Platinum Park, No. 11, Persiaran KLCC di sini, antara 21 Julai 2014 dan 11 Disember 2015.

Pertuduhan menurut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan. – Bernama

See author's posts


SK Kpg Klid, SK Kpg Teh Sekula Nyulut UPSR 2019

OYA: Dua bengkah sekula primari ba Pelilih Dalat meri pengaga ngagai peranak endur nya pengudah diberi anugerah Sekula Nyulut UPSR 2019.

Pengawa nyuaka anugerah nya beserimabi enggau pengerami nyambut Hari Pengajar Tikas Nengeri Sarawak ke udah diatur ba Kuching kena 1 Julai ke udah.

Sekula ke ngerikot 100 pesen pas nya Sekolah Kebangsaan (SK) Kampung Teh ke bulih Gred Purata Sekolah (GPS) 3.15 sereta SK Kampung Klid/Plajau (GPS 2.07).

Pengudah bulih pemujur ke baka nya Kaban Kunsil Nengeri (ADUN) Dalat, Dato‘ Sri Fatimah Abdullah nyuaka setipikit apresiasyen ngagai kedua-dua bengkah sekula nya empai lama ke udah.

Fatimah ti mega Menteri Pengelantang Pendiau, Pengelantang Komuniti, Indu, Ruang Bilik enggau Pemansang Nembiak Mit nyuaka setipikit nya maya ngatur Program Nemuai ngagai Kampung Teh kena 26 Julai.

Ku Fatimah, faktor ke ngasuh sekula nyulut nya berengkah ari pengawa ke diatur sekula enggau komitmen semua pengajar maya ngajar kelimpah ari sukung enda bebagi ari bala apai indai enggau komuniti ba endur nya ke seruran mantu sekula.

Kepala Pengajar SK Kampung Klid, Dalat Latip Abu Bakar ngumbai pemujur ke baka nya mega ketegal bala nembiak sekula enggau pengajar ke diau ba Batang Oya sigi enggau naka ulih ngaga pengawa sida iya empu.

“Bala nembiak sekula sigi bebendar maya belajar chara beraban ninting kelas tusyen sereta bala pengajar ke merambu mayuh bengkah program akademik ngena sesyen dialog nyengkaum analisis pemujur enggau pemutus peresa sereta nusun Program Intervensyen ke patut ngagai chalun ke bedau bulih Gred A,“ ku Latip Abu Bakar.

Ku Latip, ketegal nyadi tuai instruksional ba tikas sekula iya ngasaika diri temegah sereta meri puji ngagai pengawa ke udah digaga bala pengajar ke enda nemu leju neruska  momentum transformasyen ba pelajar dikena ngemansangka modal mensia ba abad ke-21.

“Nya setipak enggau pengawa milih KPM SK Kampung Klid/Plajau nyadi siti Sekula  Transformasyen 2025 (TS25) ngagai kohort Lima Tikas Nengeri Sarawak,” ku iya.

Kelimpah ari nya SK Kampung Teh, Oya mega ngerikot 100 pesen pas Ujian Pencapaian Sekolah Rendah (UPSR) ke bisi nembiak sekula nyulut (semua A) ninting taun ke ngasuh sekula nya nyadi institut penemu (ngemeranka pelajar).

Kepala pengajar sekula nya Dahlan Pamuda meri terima kasih sereta apresiasyen ngagai bantu ke udah diberi Fatimah, komuniti kampung enggau komuniti sekula ba mayuh bengkah sukung dikena ngemujurka pelajar nyadi platform dikena ngasuh bala anak SK Kampung Teh nyediaka pengidup dudi hari.

See author's posts


Agong seru calon, penyokong parti politik berhemah

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyeru semua calon dan penyokong parti politik supaya mengamalkan pendekatan berhemah sepanjang tempoh berkempen Pilihan Raya Umum ke-15 (PRU-15), bermula dari hari penamaan calon pada 5 November.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, Seri Paduka turut menasihatkan calon agar bertanding secara sihat dengan mengelakkan kempen menyerang dan akur dengan garis panduan undang-undang serta peraturan yang telah ditetapkan oleh pihak berkuasa, khususnya Suruhanjaya Pilihan Raya (SPR) dan Polis Diraja Malaysia (PDRM) sepanjang tempoh tersebut hingga hari mengundi pada 19 November.

“Seri Paduka mengingatkan bahawa dalam kehangatan dan keghairahan berkempen, nilai-nilai murni dan adab perlu dijaga oleh para calon dan penyokong mereka. Jauhkanlah sifat fitnah, provokasi, caci-mencaci dan cela-mencela dengan memburuk dan memperlekehkan sesiapa sahaja semasa berkempen.

“Seri Paduka menzahirkan bahawa sifat-sifat tersebut adalah tidak bertepatan dengan nilai-nilai murni. Sifat-sifat tersebut juga bukan sahaja tersasar daripada landasan kemanusiaan yang sebenar, malah boleh mencetuskan kekacauan serta keadaan huru-hara,” katanya dalam kenyataan, hari ini.

Ahmad Fadil berkata pada hemat Yang di-Pertuan Agong, kerjasama baik dari semua pihak amat penting di samping menghormati dan menjunjung tinggi institusi kehakiman negara serta sistem Demokrasi Berparlimen dan Raja Berperlembagaan dengan menjadikan kerjasama politik antara parti lebih harmoni.

Datuk Pengelola Bijaya Diraja berkata, Seri Paduka turut mengajak seluruh rakyat bersama mendoakan semoga perjalanan PRU-15 lancar dan selamat.

“Semoga rakyat dan negara sentiasa diberkati, dirahmati serta dilindungi daripada sebarang bentuk bencana dan musibah,” katanya.

Semalam, Al-Sultan Abdullah berkenan menerima menghadap Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Hazani Ghazali di Istana Negara.

Semasa sesi menghadap itu, Seri Paduka berkenan menerima sembah taklimat berkenaan persiapan pihak PDRM dan agensi yang berkait bagi tempoh perjalanan PRU-15 dan kesiapsiagaan menghadapi kemungkinan banjir, yang melibatkan seramai 99,133 pegawai dan anggota.

SPR hari ini mengumumkan 19 November sebagai tarikh pengundian bagi PRU-15 manakala tarikh penamaan calon pula ditetapkan pada 5 November dan pengundian awal pada 15 November.

Pelaksanaan pilihan raya itu akan melibatkan peringkat Parlimen di seluruh negara dan negeri yang telah membubarkan Dewan Undangan Negeri (DUN) iaitu Perak, Pahang dan Perlis. Turut diadakan serentak adalah Pilihan Raya Kecil (PRK) DUN Bugaya, Sabah. – Bernama

See author's posts


HSL sokong perniagaan tempatan

KUCHING: Sejak Hock Seng Lee (HSL) membuka peluang sewaan di La Promenade Mall, usahawan-usahawan tempatan telah mempamerkan reaksi mereka yang positif kepada berita tersebut.

HSL menggunakan pendekatan ”Sokong Tempatan”, yang memberikan keutamaan kepada perniagaan di Sarawak di pusat membeli-belah tersebut, yang merupakan sebahagian daripada pembangunan utamanya yang seluas 200 ekar.

Kumpulan penyewa pertama di pusat membeli-belah ini termasuk jenama-jenama tempatan yang sudah membuktikan diri seperti Choice Supermarket, Taka Patisserie dan Black Bean Coffee and Tea. Ini merupakan jenama-jenama Sarawak yang sudah menjalankan perniagaan selama lebih 20 tahun.

Taka, contohnya, merupakan gedung kek utama di negeri ini. Ditubuhkan pada 1986 dengan hanya sebuah outlet kecil di Jalan Satok, Taka kini mempunyai hampir 20 buah outlet. Pasukan profesional bakerinya terdiri daripada mereka yang berasal dari Singapura, Taiwan, Hong Kong dan Kuala Lumpur.

“Di Taka, kami percaya kepada semangat ‘Sarawak Boleh’. Kami percaya anak-anak Sarawak merupakan antara yang paling rajin bekerja dan inovatif di rantau ini. Kita boleh menjadi sebagus sesiapa pun apabila kita menumpukan minda kita kepadanya,” kata pengasas Taka, Leong Kia Chun.

Choice Supermarket pula merupakan nama yang dipercayai dalam senario peruncit perdana di Sarawak yang akan berkembang ke La Promenade.

Turut mengambil bahagian adalah Black Bean Coffee & Tea, yang bermula sebagai pembakar kopi di Lebuh Carpenter dengan hanya sebuah bar kecil dan tiga buah meja sahaja. Baru-baru ini, ia telah disenaraikan sebagai “salah satu pengalaman kopi terbaik di dunia” oleh The Lonely Planet Guide.

Hock King Authentic Chicken Rice pula membuka outletnya yang ke-13 di La Promenade. Pemiliknya, Nicholas Choong, merupakan antara yang terawal menandatangani perjanjian sewaan di La Promenade Mall.

“Saya hanya mengambil masa sehari sahaja untuk membuat keputusan itu. HSL menawarkan kepada saya satu tawaran yang baik bagi sebuah lot yang besar di tingkat bawah. Ini akan menjadi restoran lengkap pertama Hock King dalam sebuah pusat membeli-belah. Saya begitu bangga sekali,” kata Choong.

HSL turut menyantuni para usahawan yang muda dan terbukti untuk menyertai pusat membeli-belahnya ini. Pengasas NOMS – adik beradik Ardeles dan Avertino Phua, dan rakan mereka, Kelvin Chong – akan membuka restoran pertama mereka di dalam pusat membeli-belah.

“Ia merupakan satu proses yang memakan masa hampir setahun bagi kami. Para pengurus kanan HSL merupakan pelanggan NOMS yang tetap sejak sekian lama. Pada tahun lepas, mereka memberitahu kami tentang peluang ini. Kami mahu melakukannya dengan segera, tetapi ia memerlukan banyak perancangan yang mendalam dan perbincangan kebolehlaksanaan yang teliti untuk memeterai perjanjian,” kata Avertino.

Rice King, sebuah francais masakan Taiwan baharu yang berpangkalan di negeri ini, akan dibuka di La Promenade. Pemiliknya, Peter Chieng, berkata beliau mengembangkan perniagaan ke La Promenade kerana lokasi dan landskapnya yang strategik.

“La Promenade Mall terletak dengan kemas di bahagian tengah antara Kuching dan Samarahan. Kedua-duanya merupakan kawasan pertumbuhan. Saya kagum dengan landskapnya, yang merupakan nilai tambah kepada mana-mana penyewa pusat membeli-belah, terutamanya bagi kedai makan,” kata Chieng.

Satu lagi penyewa besar adalah Sweat Factory, sebuah pusat kecergasan baharu, yang akan menduduki sebuah lot besar seluas 6,500 kaki persegi di tingkat keempat pusat membeli-belah ini.

HSL sedang mengadakan perbincangan dengan usahawan tempatan lain sementara pusat membeli-belah ini bersiap sedia untuk pembukaan.

“Ini termasuk sebuah galeri seni untuk memaparkan karya-karya para seniman Sarawak, dan kedai makan lain.

“Kita juga akan mengumumkan syarikat telekomunikasi, sebuah pusat muzik dan lain-lain. HSL merupakan sebuah syarikat Sarawak, dan kami dengan bangganya menyokong perniagaan tempatan lain. Terdapat semangat ‘kita boleh’ di kalangan warga Sarawak. Kita menyahut cabaran secara strategik dan kita selalunya berjaya,” kata pengurus sewaan di pusat membeli-belah ini, Trish Lui.

“Secara peribadi, saya juga amat bangga kerana HSL telah menawarkan sewaan khas kepada badan kebajikan. Badan kebajikan hanya perlu membayar utiliti sahaja dan HSL malah menaja perabot. Badan kebajikan ini terletak di tingkat empat dan akan berada di dalam senarai Tanggungjawab Sosial Korporat kami,” tambahnya.

Berpangkalan di Sarawak, Malaysia Timur, Hock Seng Lee Group terlibat dalam kejuruteraan marin, kejuruteraan sivil, pembinaan bangunan dan pembangunan hartanah.HSL disenaraikan di atas Kaunter Pembinaan Bursa Malaysia (kod saham 6238).

Untuk maklumat terkini, sila layari hsl.com.my dan lapromenademall.com.my.

See author's posts


Aidil Sharin belum putuskan masa depan

DESAS-desus perpindahan ketua jurulatih Kedah Aidil Sharin Sahak ke Perak menggantikan Mehmet Durakovic bertiup sudah agak lama.

Namun ketika ditanya tentang rancangan masa depannya, jawapan jurulatih dari Singapura itu ringkas: buat masa ini beliau hanya mahu tumpukan pada tugas semasa iaitu perlawanan terakhir Lang Merah dalam Liga Super menentang Perak di Stadium Perak, Ipoh pada Sabtu ini (10 Oktober).

Perlawanan itu amat penting kerana kedua-dua pasukan mendambakan tempat terakhir kelayakan Piala AFC 2021. Kedah di tangga kedua liga selepas mengutip 19 mata, berkelebihan satu mata berbanding Perak yang berada di tangga ketiga daripada 12 pasukan.

Aidil, 43, turut mengetepikan desas-desus perpindahannya ke Perak, menyatakan beliau gembira dengan pengurusan pasukan Kedah di sebalik isu gaji tidak berbayar sebelum ini.

“Pengurusan (Kedah) sedang melakukan yang terbaik… situasi sedang berubah secara perlahan. Saya yakin mereka akan lakukan lebih baik lagi pada masa depan. Jika semuanya berjalan dengan baik, kenapa tidak (kekal sahaja dengan Kedah),” katanya pada sidang media selepas kemenangan tipis 1-0 ke atas Melaka United di Stadium Bola Sepak Kuala Lumpur di sini malam semalam.

“Kedah sentiasa di hati saya. Saya suka dengan kakitangan, barisan kejurulatihan dan pemainnya, mereka sangat hebat. Insya-Allah, kita tengoklah nanti,” tambahnya.

Muhammad Shakir Hamzah muncul wira Lang Merah apabila beliau menanduk gol kemenangan pada minit ke-19, namun bagi Aidil keseluruhan pasukan harus dipuji termasuk penjaga gol muda Muhammad Azri Ab Ghani yang berjaya mempertahankan gawang daripada dibolosi.

Pemain berusia 21 tahun itu diberi tugas menjaga pintu gol selepas Ifwat Akmal Chek Kassim dan Mohd. Shahril Saa’ri tidak dapat diturunkan kerana kecederaan.

Sementara itu, jurulatih Melaka United Zainal Abidin Hassan meletakkan punca kekalahan tersebut pada anak buahnya yang gagal memanfaatkan peluang, namun berharap mereka akan lebih fokus di hadapan gol lawan apabila menentang pasukan juara Johor Darul Ta’zim dalam perlawanan terakhir Sabtu ini.

“Kami ambil masa yang lama untuk mencari rentak dan meloloskan gol menerusi sepakan sudut. Bagaimanapun pujian harus diberi kepada pemain yang meningkatkan prestasi mereka selepas minit ke-25. Kami ada peluang namun gagal sempurnakannya,” katanya. – Bernama

See author's posts


Pasar raya, stesen minyak lebih berbahaya

PENGURUS Newcastle, Steve Bruce percaya pergi ke pasar raya atau stesen minyak boleh menimbulkan risiko Covid-19 lebih besar daripada kembali ke bola sepak memandangkan langkah-langkah ketat yang dilakukan untuk melindungi pemain.

Namun, Bruce memberi amaran bahawa skuadnya boleh “jatuh seperti sebungkus kad” dengan mengalami kecederaan jika mereka tidak diberi masa persiapan yang cukup untuk kembali cergas sepenuhnya sebelum perlawanan dimulakan semula.

Kerajaan UK memberi lampu hijau untuk sukan diadakan tanpa penonton mulai 1 Jun minggu ini.

Kali terakhir Newcastle bermain ialah pada 7 Mac dan Bruce yakin pemainnya tidak akan cergas untuk kembali sehingga akhir bulan Jun.

Liga Perdana Inggeris dilaporkan berharap untuk memulakan semula musim pada 12 Jun.

“Anda harus ingat bahawa mereka mempunyai cuti lapan minggu dan itu mungkin merupakan rehat terpanjang yang dimiliki beberapa pemain ini dalam karier mereka,” katanya kepada Sunday Telegraph.

“Sekiranya kami melakukan pramusim, kami akan mempunyai enam minggu dan mungkin mempunyai enam perlawanan persahabatan untuk mempersiapkan mereka untuk pertandingan liga pertama.

“Kami memerlukan persiapan yang cukup untuk membuat pemain ini cergas sepenuhnya atau mereka akan jatuh seperti sebungkus kad.

“Sebilangan besar pengurus mempunyai masalah yang sama. Kami memerlukan sekurang-kurangnya enam minggu. Saya tidak melihat bagaimana kami boleh bermain sehingga akhir bulan Jun.”

“Sudah tentu, langkah-langkah yang dilakukan, anda mungkin lebih berisiko pergi ke pasar raya atau memasukkan petrol ke dalam kereta anda,” tambah Bruce.

“Kami berada dalam kedudukan yang beruntung, kami dapat diuji setiap tiga hari.

“Kami akan diuji pada hari Ahad, setiap pemain dan setiap anggota kakitangan. Setelah kami mendapat keputusannyanya, jika semua orang baik-baik saja, kami akan memulakan latihan lagi pada pukul 2 petang pada hari Rabu petang.” – AFP

See author's posts


Bunga keladi punca rezeki

POKOK keladi salah satu tanaman yang dulunya tidak memiliki nilai keistimewaan, justseru saat ini bunga keladi yang memiliki pelbagai warna menjadi salah satu tanaman primadona dan mendapat tempat di hati peminat terutama kaum wanita.

Mereka sanggup membeli meskipun dengan harga yang tinggi untuk dijadikan tanaman hias baik di dalam mahupun luar ruangan.

Warna dan bentuk daunnya yang unik dan bervarisasi membuat jenis tanaman ini disukai oleh para pecinta tanaman hias sebagai dekorasi rumah dan tanaman.

Tinjauan Utusan Sarawak di tamu di sini ramai peniaga mulai meminatinya dan menjual pelbagai jenis tanaman ini dan lebih menumpu memberi ruang perniagaan pokok keladi kerana harganya memberangsangkan.

Hasil temubual dengan salah seorang penjual bunga keladi yang enggan namanya didedahkan, beliau mula menjual pokok keladi sejak penularan pandemik Covid-19.

“Saya tidak sangka dengan menjual tanaman ini mendapat sambutan menggalakan malah mendapat keuntungan yang memberangsangkan,” katanya.

Menjual pokok keladi lebih baik daripada menjual sayur-sayuran kerana harga yang tinggi iaitu sehingga mencecah ratusan ringgit.

Peniaga tersebut berasal dari Long Pilah Ulu Baram menjualnya, paling tinggi RM250 sepokok dan serendah tidak kurang RM50 mengikut saiznya.

Katanya beliau mendapat pokok keladi ini dari hutan Ulu Baran dan tidak menduga pokok keladi sebagai tanaman yang mendapat tempat dihati peminatnya terutama kaum ibu.

“Memang menguntungkan meskipun tanaman spesies tanaman ini dilihat tanaman biasa tetapi nilainya tinggi,” kata penjual tersebut.

Oleh JIKU JUGUONG

See author's posts


Orang ramai berpusu- pusu ke UTC Miri

MIRI : Kaunter perkhidmatan agensi kerajaan persekutuan di Pusat Transformasi Bandar (UTC) di sini diserbu orang ramai semalam selepas ia dibenarkan beroperasi sejak ditutup dalam tempoh Perintah Kawalan Pergerakan (PKP) dilaksanakan pada 18 Mac lalu.

Tinjauan Utusan Sarawak mendapati mereka sanggup beratur panjang di luar UTC sehingga ke hadapan Balai Polis Pusat Miri  kerana mahu menyelesaikan urusan dengan agensi kerajaan berkenaan yang tertangguh susulan pelaksanan PKP.

Kelihatan beberapa pegawai agensi kerajaan dan kakitangan Majlis Bandaraya Miri memantau keadaan bagi memastikan keadaan terkawal.

Seorang buruh, Martin Sumbang, 38, berkata, dia datang ke UTC kerana mahu membuat permohonan MyKad anaknya yang berumur 12 tahun di Jabatan Pendaftaran Negara (JPN).

“Pada jam 7.30 pagi saya bersama anak tiba di UTC, tidak sangka sudah ramai orang berbaris di situ. Dah alang-alang sampai sini, kami ikut berbaris tunggu giliran walaupun terpaksa berpanas,” katanya.

Manakala, seorang pekerja swasta, Mohd Kadir Ammar, 50, berkata dia bersama anak lelakinya datang ke UTC untuk membuat permohonan mengganti Mykad anaknya yang hilang.

“Walaupun terpaksa berbaris panjang namun saya berharap dapat menyelesaikannya hari ini juga.

“Ini kerana, anak saya perlukan Mykad untuk memohon pekerjaan,” katanya.

Selain JPN, agensi kerajaan persekutuan yang terdapat di UTC Miri ialah Jabatan Pengangkutan Jalan (JPJ), Jabatan Imigresen, Lembaga Hasil Dalam Negeri dan klinik.

See author's posts


Aplikasi cHEART ‘produk baharu’ PIK

KUANTAN: Aplikasi e-perubatan, cHEART merupakan ‘produk baharu’ Pusat Internet Komuniti (PIK) yang membolehkan orang ramai mendapatkan khidmat nasihat atau konsultasi susulan kesihatan secara dalam talian, kata Menteri Komunikasi dan Multimedia Datuk Saifuddin Abdullah.

Beliau berkata, aplikasi itu dibangunkan oleh syarikat teknologi tempatan, DATA8 Sdn Bhd dengan PIK Kampung Cherating di sini, dipilih sebagai lokasi rintis untuk menjadi model penggunaannya sebelum dikembangkan ke lebih banyak PIK secara berperingkat.

Setakat ini, terdapat 873 PIK di seluruh negara di bawah seliaan Suruhanjaya Komunikasi dan Multimedia Malaysia (MCMC) dan penggunaan cHEART, menurut Saifuddin juga sebagai platform membudayakan teknologi dalam masyarakat khususnya di luar bandar atau pedalaman menerusi PIK.

“cHEART adalah sumbangan daripada pemain industri dan syarikat telekomunikasi untuk membuka lebih banyak ruang dan permintaan terhadap sistem e-Perubatan, memandangkan buat masa ini, permintaan di peringkat akar umbi untuk mendapatkan perkhidmatan secara maya masih belum meluas.

“Kita menggalakkan penduduk tempatan yang memerlukan perkhidmatan konsultasi susulan doktor atau pakar untuk menggunakan aplikasi ini dengan membuat janji temu bersama doktor di PIK tanpa perlu ke hospital yang secara tidak langsung menjimatkan masa, kos dan tenaga,” katanya.

Saifuddin yang juga Ahli Parlimen Indera Mahkota berkata demikian pada sidang media selepas merasmikan pelancaran aplikasi cHEART serta memperkenalkan perkhidmatan bungkus dan hantar di PIK Kampung Cherating di sini, semalam.

Turut hadir ialah Naib Presiden Eksekutif dan Ketua Pegawai Eksekutif TM ONE Ahmad Taufek Omar, Pengasas DATA8 Sdn Bhd Rajifah Ramli, Pengarah MCMC Pahang Zahari Ismail dan Pengurus Besar Telekom Malaysia Pahang Datuk Zulfikri Hashim. — Bernama

See author's posts


Buai runding penemu politik enda sebaka

JAKU LALAU … Datu Dr Penguang anak Manggil meri jaku lalau ngagai raban DAM pengudah bejadi aum gerempung nya ke diatur ba sebuah hotel ke tebilang di Miri empai lama ke udah.

MARUDI: Raban bansa Dayak patut muai runding penemu politik ke enda sebaka sereta begempung ngambika sama bela nyingkang ke mua.

Sapit Menteri Pengerai Sivil, Pengawa Berumah enggau Perintah Pelilih Menua ti mega Kaban Kunsil Nengeri (ADUN) Marudi  Datu Dr Penguang anak Manggil madahka, Gerempung Dayak Miri (DAM) nya siti ari gerempung ke lama amat udah ba Malaysia laban gerempung nya ditumbuhka berengkah ari tuan 60-an.

Ku iya, DAM mega terus bejalaika pengawa sida ngetan sereta nyaga ada asal raban bansa Dayak.

Iya mansutka jaku munyi nya maya pengerami bejadi Aum DAM Dua Kali Setaun ke diatur ba sebuah hotel ke tebilang di Miri empai lama ke udah.

Lebuh bekunsi ngena Facebook iya, Penguang ngarapka DAM terus bekerejasama enggau gerempung bukai ngambika “common objektives” ulih nyadi nyata sereta nyadi platform dikena ngempung lebih ari 70,000 iku raban bansa Dayak ari mayuh bengkah chara pengidup ba Bagi Menua Miri.

“Kita enda ulih ngubah sejarah tang kitai ulih nukar chara pengidup raban bansa Dayak ke ba jari kitai,” ku iya.

Sama bisi enggau maya pengerami nya Seketeri Politik Premier Sarawak, Alexander Asing Sadai.

See author's posts


Limbang berpotensi jadi pengeluar Nanas Keningau Diamond

LIMBANG: Daerah Limbang berpotensi besar menjadi pengeluar buah Nanas Keningau Diamond.

Menurut Menteri Muda Pemodenan Pertanian, Tanah Adat Dan Pembangunan Wilayah Sarawak merangkap Ahli Dewan Undangan Negeri (ADUN) Bukit Kota Limbang, Datuk Dr Abdul Rahman Ismail, Projek Perintis Tanaman Nanas Keningau Diamond di Kampung Pandam Limbang menunjukkan perkembangan yang positif.

Justeru, ladang tersebut berpotensi untuk diperbesarkan sehingga 100 ekar lebih pada masa depan memandangkan masih ada 90 ekar lagi tanah milik petani yang masih kosong dan belum diusahakan.

Ladang tersebut juga menurutnya berpotensi menjadi pengeksport buah nanas varieti Keningau Diamond dan bekalan benih kepada petani-petani di Sarawak pada masa depan.

Beliau berkata demikian kepada pihak media sewaktu mengadakan lawatan kerja ke Tapak Projek Pertanian Berkelompok (Projek Perintis Nanas Keningau Diamond) di Kampung Pandam dan kebun persendirian milik Dollah Tarip di Bukit Bunut.

Seterusnya, Dr Abdul Rahman menjelaskan Kampung Pandam merupakan tempat pertama dipilih sebagai Projek Perintis Tanaman Nanas Varieti baru yang dinamakan Keningau Diomand.

Varieti ini hanya terdapat di negeri Sabah, di Keningau dan nanas jenis ini sangat manis dan berpotensi untuk dieksport ke luar negara.

“Kita telah memperkenalkannya di Sarawak dan memilih daerah Limbang untuk dijadikan sebagai tempat permulaan bagi menanam varieti ini secara berkelompok di Kampung Pandam ini.

Seramai 24 peserta terlibat mengusahakan tanaman ini yang mana setiap seorang mengusahakan satu ekar dan projek ini bemula sejak lapan bulan yang lalu dengan bantuan daripada Jabatan Pertanian dari segi pembersihan tapak ladang, menyediakan infra seperti perparitan dan juga input seperti benih dan baja,”tambahnya.

Beliau berpuas hati mendapati nenas ini hidup subur di sini dan yakin projek ini ada potensi untuk berjaya.

Malahan beliau juga memberitahu kawasan ini juga masih terdapat tanah kosong milik petani-petani di sini yang berkeluasan 90 ekar dan boleh diusahakan untuk pembesaran kawasan tanaman yang ada sekarang pada masa hadapan.

Kita percaya dengan perkembangan ini pertanian di Sarawak berada di landasan betul yang mana ramai orang Sarawak berminat dalam bidang pertanian kerana mempunyai potensi yang besar lebih-lebih lagi kerajaan sedang berusaha ke arah mencapai ‘food security’ dalam menghasilkan produk-produk yang berasaskan pertanian bukan sahaja untuk kegunaan sendiri malah untuk tujuan eksport,” ujarnya.

Daerah Limbang dan Bahagian Limbang mempunyai potensi yang begitu besar dalam sektor pertanian dan pihaknya akan berusaha bersama-sama dengan semua mereka yang berkepentingan seperti petani itu sendiri, Jabatan Pertanian dan sektor swasta yang mempunyai akses pemasaran ke luar negara.

“Kita mahu semua mereka ini bekerjasama supaya hasrat kerajaan tercapai iaitu bagi kita di Sarawak menjadi negeri pengeksport produk berasaskan pertanian menjelang tahun 2030,” katanya.

Turut hadir, Pegawai Pertanian Pembangunan dan Pengembangan Bahagian Limbang, Amirul Fikri Jemali, Jurutera Awam DID Bahagian Limbang, Mohamad Izzizi Abing dan Ketua Kampung Kampung Pandam, Abd Rahman Said.

Oleh ADENG EDRUS

See author's posts


Tentera Sudan perkuat cengkaman

KHARTOUM :Protes antirampasan kuasa kembali tercetus di Sudan pada Sabtu sehari selepas pemerintah junta tentera mengetatkan cengkaman mereka dengan menubuhkan majlis pemerintah baharu sekali gus tidak menghiraukan tuntutan rakyat sebelum ini.

Demonstrasi prodemokrasi itu berlaku hampir tiga minggu selepas ketua tentera, Abdel Fattah al-Burhan menggulingkan pemerintah dan menahan anggota kepimpinan awam serta mengisytiharkan darurat di Khartoum.

Pusat Jawatankuasa Bebas untuk Kakitangan Perubatan memaklumkan sekurang-kurangnya enam penunjuk perasaan turut terkorban dalam insiden pertempuran dengan pihak berkuasa ketika perhimpunan berasingan di bandar Omdurman dan timur Khartoum.

“Empat maut ditembak manakala seorang lagi dilaporkan lemas kerana terhidu gas pemedih mata. Sejumlah besar individu lain turut cedera akibat terkena tembakan peluru hidup,” ujar jurucakapnya.

Difahamkan, kematian terbaharu itu menjadikan jumlah korban kini meningkat kepada 20 orang sejak tentera merampas kuasa pada 25 Oktober lalu.

Kebanyakan penunjuk perasaan menolak pemerintahan tentera dan melaungkan slogan ‘pemerintahan awam adalah pilihan rakyat’.

Siri protes anjuran kumpulan menggelarkan diri mereka sebagai ‘jawatankuasa penentangan’ yang diadakan di beberapa bandar termasuk Pelabuhan Sudan dan Darfur itu turut disertai puluhan ribu penunjuk perasaan dan bekas Menteri Maklumat digulingkan, Hamza Baloul yang ditahan tentera sebelum ini.

Beliau menggesa rakyat supaya terus memberi tekanan kepada pemerintah junta dengan mengadakan demonstrasi secara aman sehingga pemimpin tentera berjaya digulingkan.

“Tentera tidak seharusnya ada kaitan dengan politik, mereka sepatutnya memelihara Perlembagaan, namun dilanggar oleh Abdel Fattah,” kata seorang peserta protes, Ahmed Abdelrahman di Khartoum.

Harapan rakyat untuk melihat pemerintahan demokrasi dikembalikan di negara itu nyata musnah apabila Abdel Fattah melantik dirinya sendiri sebagai Ketua Majlis Kedaulatan yang mengecualikan blok awam utama di Sudan, Pasukan Kebebasan dan Perubahan (FCC) yang menerajui protes menentang bekas Presiden digulingkan, Omar al-Bashir pada 2019.

Pada Jumaat, beberapa pemimpin tentera dan anggota baharu orang awam yang dilantik membarisi Majlis Kedaulatan itu mengangkat sumpah jawatan di hadapan Abdel Fattah.

Perkembangan terbaharu itu turut mencetuskan kecaman antarabangsa dan membangkitkan kemarahan rakyat negara bergolak tersebut.

Ketika ini, siri protes mengecam rampasan kuasa tersebut dan menggesa tentera mengembalikan semula pemerintahan kepada orang awam juga diadakan di beberapa bandar di seluruh dunia.

Dalam perkembangan lain, pasukan keselamatan didakwa menahan Ketua Biro AlJazeera TV, sehari selepas tindakan kekerasan dilancarkan ke atas penunjuk perasaan prodemokrasi.

“Penahanan itu dibuat selepas pihak berkuasa bertindak menyerbu kediaman Al-Musalami al-Kabbashi,” ujar rangkaian berpusat di Qatar itu menerusi Twitter tanpa memberikan butiran lanjut.

Sebelum ini, AlJazeera diberi kebenaran untuk membuat liputan menyeluruh insiden protes antirampasan kuasa dan menyiarkan wawancara bersama Abdel Fattah. – AFP

See author's posts


Taska persendirian digesa daftar dengan KPWKM

PUTRAJAYA: Taman Asuhan Kanak-Kanak (taska) dan pusat asuhan persendirian digesa berdaftar dengan  Kementerian Pembangunan Wanita, Keluarga dan Masyarakat (KPWKM) dan Jabatan Kebajikan Masyarakat (JKM) serta mematuhi prosedur operasi standard (SOP) bagi mengekang penularan Covid-19.

Menteri Kanan (Kluster Keselamatan) Datuk Seri Ismail Sabri Yaakob   semasa membuat gesaan itu berkata, kerajaan sedar terdapat taska swasta dan rumah-rumah persendirian yang mengambil upah mengasuh anak-anak tetapi tidak berdaftar dengan kerajaan.

Menurutnya,  kerajaan bimbang kerana pengasuh anak-anak ini tidak mendapat sebarang latihan dan sekiranya terdapat kejadian yang tidak diingini berlaku, perkara itu adalah di luar tanggungjawab kerajaan.

“Saya menyeru kepada taska persendirian ini walaupun hanya menjaga tiga empat orang anak supaya berdaftar dengan KPWKM supaya latihan, bantuan dan dana dapat diberikan,” katanya pada sidang media harian mengenai Pergerakan Kawalan Pergerakan Bersyarat (PKPB) di sini semalam.

Beliau berkata, pengasuh taska dan pusat asuhan juga digalak  memuat turun Panduan Pencegahan Penularan Covid-19, Pasca Perintah Kawalan Pergerakan Bagi Keselamatan Warga Taman Asuhan Kanak-Kanak.

Beliau berkata, panduan SOP  itu boleh diperoleh melalui laman web KPWKM dan JKM.

Ismail Sabri menjelaskan agak sukar untuk kerajaan memantau pelaksanaan SOP di premis terlibat kerana mereka  tidak berdaftar.

Bagaimanapun, katanya, pengasuh masih perlu mengikut SOP tersebut  demi menjaga kepentingan dan kesihatan anak-anak asuhan.

Menurutnya, setakat  ini terdapat 7,901 taska yang berdaftar telah memohon untuk beroperasi meliputi tiga kategori iaitu taska institusi, taska awam dan taska di rumah.

Mengenai kekhuatiran berkenaan risiko jangkitan Covid-19 apabila ada ibu bapa terpaksa meninggalkan anak-anak mereka lebih lama di pusat asuhan kerana bekerja lebih masa, Ismail Sabri berkata perkara itu tidak perlu dibimbangkan selagi pihak  taska mematuhi semua SOP.

Dalam perkembangan lain, Ismail Sabri berkata sekolah separa kerajaan dan persendirian tidak sepatutnya mengutip yuran selagi sesi persekolahan tidak dibuka ekoran pandemik Covid-19.

Beliau berkata dari segi etika, bayaran tidak perlu diminta sekiranya sesuatu perkhidmatan tidak diberikan.

“Saya harap sekolah-sekolah seperti ini tidak mengambil peluang untuk memaksa ibu bapa membayar yuran walaupun anak mereka tidak bersekolah. Selagi sekolah tidak dibuka, saya harap tiada sekolah yang mengutip yuran daripada pelajar-pelajar,”  katanya.

Sementara itu, Ismail Sabri berkata tindakan majikan yang mewajibkan pekerja mereka untuk kuarantin wajib selama 14 hari setelah pulang merentas negeri adalah salah kerana ia bertentangan dengan peraturan dikeluarkan Majlis Keselamatan Negara (MKN) yang hanya mewajibkan rakyat Malaysia yang pulang dari luar negara untuk menjalani kuarantin.

Menurutnya, arahan kuarantin itu juga terpakai untuk rakyat yang pulang ke Sabah dan Sarawak dari Semenanjung.

“(Di Semenanjung) ada yang dapat kebenaran untuk rentas negeri dan mereka ini tidak diwajibkan untuk dikuarantin 14 hari. Adalah salah juga apabila majikan memaksa pekerja mengambil cuti tanpa gaji untuk dikuarantin selama 14 hari,” katanya. – Bernama

See author's posts


Lompat Parti: Mengkhianati mandat rakyat

APABILA anda berbaris memperuntukkan masa pada hujung minggu atau waktu yang sepatutnya mempunyai komitmen lain bersama keluarga atau urusan penting lainnya, akan tetapi anda tetap juga bertekad untuk turun mengundi. Ketika itu, musim cuaca panas, mungkin juga hari hujan. Kalau redup sekali pun, anda mengambil sejumlah masa untuk berbaris panjang untuk menunaikan tanggungjawab anda sebagai pengundi.

Memang  mengundi pada pilihan raya  lazimnya lima tahun sekali. Dalam konteks Sarawak terdapat sebanyak dua kali kerana satu untuk pilihan raya negeri bagi memilih wakil rakyat Dewan Undang Negeri (DUN) manakala satu lagi bagi memilih ahli parlimen di Dewan Rakyat.  Sudah pasti kita sebagai pengundi mengharapkan wakil rakyat yang dipilih menang dan apabila menang dapat memberikan perkhidmatan kepada penduduk kawasan. Namun apabila calon yang kita pilih terutama kita lebih memilih parti, kemudian calonnya tiba-tiba yang menang tersebut pilih melompat ke parti lain, sudah pasti ia amat mengecewakan harapan kita sebagai pengundi.

Naungan parti

Rakyat di negara kita masih lagi memilih parti dan yakin pada sesuatu parti yang dilihat berdasarkan rekod cemerlang, pengalaman dan prinsip perjuangan parti tersebut. Apabila wakil rakyat melompat parti, sudah pasti sangat sukar untuk dimaafkan kerana telah mensia-siakan undi yang telah diberikan dan mengkhianati kepercayaan yang diberikan. Tidak ada sesiapapun mahu dikhianati lebih-lebih lagi sesudah berjanji dalam manifesto, berjanji dalam kempen-kempen politik dan banyak lagi janji ketika dalam parti.

Wakil rakyat yang melompat parti ini sanggup melupakan parti yang menjadi tempatnya dicalonkan. Parti memutuskan mencalonkan berdasarkan senarai calon-calon yang ada. Jika diketahui akan melompat parti dan berkhianat, sudah pasti ramai lagi yang setia kepada parti akan dicalonkan. Watikah pencalonan ialah daripada presiden parti atau pengerusi gabungan blok parti.  Bukan mudah hendak mendapat watikah pencalonan yang kriterianya perluk memenuhi cita rasa dan keperluan dan idealisme parti yang mencalonkannya.

Yang melompat parti juga ialah individu yang tidak berterima kasih dan tidak bertanggungjawab. Hal ini kerana partilah yang membiayai calon itu bertanding dalam pilihan raya. Kempen yang digerakkan menggunakan dana parti. Jika calon wakil rakyat itu mendapat derma politik luar sekali pun, ia tetap atas ihsan bertanding atas nama dan logo parti. Tidak ada sesesiapa yang hendak menaja atau membiayai jika tidak menggunakan logo lain, lebih-lebih lagi parti tersebut bukanlah pilihan ramai dan bukan parti arus perdana yang mempunyai rekod cemerlang dalam memperoleh kemenangan di kawasan tersebut

Dana parti

Apabila parti memainkan peranan dalam mencari dana dan mengeluarkan dana untuk kempen sudah pasti parti mahu usaha dan pengorbanan parti dihargai. Terdapat persediaan rapi yang diaturkan oleh parti seperti merancang kempen, memastikan struktur parti kukuh di kawasan ranting, cawangan dan bahagian, sentiasa berkomunikasi dan berinteraksi  dengan ahli-ahli di setiap pusat daerah mengundi, mengenal pasti secara menyeluruh pengundi putih, melancarkan kempen di pelbagai peringkat dan lapisan yang ada untuk menembusi dan memastikan kemenangan calon di sesebuah kawasan.

Kesemua ini memerlukan penyelarasan, peranan pelbagai pihak dalam jentera dan kepimpinan parti di pelbagai peringkat dan peranan presiden parti dan kepimpinan parti amat penting dalam merancang, memantau dan mengemukakan strategi terbaik. Aspek ini tidak termasuk memastikan jaringan-jaringan dan sumber-sumber luar membantu atas dasar memberikan sumbangan kepada parti. Kesemua aspek ini tidak akan disediakan dan diberikan kepada calon bukan bertanding dalam parti tersebut. Inilah pengorbanan parti terhadap calon mereka yang bertanding dan tidak termasuk ketika parti membantu mendidik, membina bakat dalam kepimpinan ketika calon tersebut baru menyertai parti tersebut. Sudah tentulah kemarahan parti dapat difahami dengan jelas apabila wakil rakyat mereka  tiba-tiba melompat parti.

Tidak Peka

Parti yang menerima lompat parti dilihat mengambil jalan pintas, sanggup menguriskan hati parti asal, sanggup menerima untuk mendapatkan pengaruh dan kuasa politik yang lebih besar bagi melakukan tawar-menawar politik dan memastikan parti mereka bertambah kuat. Penerima lompat parti pula tanpa rasa bersalah menganggap sebagai kebebasan berparti politik kerana parti mereka belum lagi berpengalaman  ditinggalkan oleh wakil rakyat. Dalam kerajaan Perikatan Nasional sekarang sudah ada sehingga 39 wakil rakyat yang melompat parti dan ini menggambarkan gambaran yang serius, tidak sihat dan perlu tindakan tegas semua.

Kelompok tersebut perlu diberikan pengajaran yang besar kepada mereka agar wakil rakyat lain atau orang politik lain tidak akan mengulang pengkhianatan tersebut. Pengkhianatan tersebut bukan sesuatu yang baru, dalam politik negeri Terengganu, Kelantan, Sabah, Sarawak dan negeri lain juga berlaku. Maka, sudah tiba masanya untuk mengakhiri peristiwa hitam dalam dunia demokrasi negara. Jika, tidak ia terus subur dan mewabak dan menjadi kudis besar  dalam politik negara.

Tindakan tegas

Wakil rakyat yang bertindak melompat parti seharusnya diambil tindakan dengan mengosongkan kerusi dimenangi mereka dalam pilihan raya.Tindakan itu bagi memberi pengajaran dan membela rakyat selepas dikhianati ahli politik terbabit. Apabila sebuah parti itu mereka mempunyai kuasa mencalonkan wakil rakyat, dan wakil rakyat itu dapat dari mandat rakyat. Apabila mereka melompat mereka  seolah-olah lupa, tiket pencalonan yang mereka menang adalah tiket parti asal.

Justeru, kemenangan itu atas kejayaan pengundi memilih parti, jadi wakil rakyat tidak boleh anggap itu kebebasannya kerana mandat itu adalah mandat daripada pengundi. Kalau difahami istilah dasar, iaitu wakil rakyat, ia bermakna ia sekadar wakil kepada pengundi, tidak boleh lebih-lebih mengakui lebih besar daripada itu. Peranan wakil kepada rakyat bermakna ia menjadi suara kepada pengundi, dan perlu mengikut kehendak pengundi majoriti yang memilih beliau ketika pilihan raya. Langkah mengkhianti pengundi ialah langkah tidak akur kepada kehendak pengundi dan langkah bertentangan dengan suara pengundi perlu ditolak.

Kosongkan kerusi

Seseorang wakil rakyat kawasan itu sewajarnya mengosongkan kerusi berkenaan bagi memberi laluan kepada pilihan raya baharu diadakan. Langkah ini merupakan satu tindakan yang dikatakan bersesuaian dan memberi pengajaran kepada penyandang kerusi Parlimen berkenaan. Ada rasionalnya, wakil rakyat lompat parti perlu mengosongkan kerusi untuk Pilihan Raya Kecil (PRK) diadakan. Di sinilah populariti wakil rakyat itu diuji, sama ada mampu menang dengan parti baharu, atau sebagai bebas mahu pun akan tewas. Sudah pasti peluang kalah teruk, diajar oleh pengundi dengan tidak diundi akan berlaku. Sebab itu, ramai yang lompat parti sangat bimbang Rang Undang-Undang Antilompat tidak begitu bersemangat dalam penggubalan undang-undang sedemikian. Sudah beberapa kali ditangguhkan sama ada secara sengaja atau sebaliknya hanya mereka lebih mengetahui.

Dengan adanya RUU Antilompat itu nanti maka seorang wakil rakyat tidak boleh menyalahi, melanggar dan mengkhianati amanat pengundi dan di sinilah terdapat keperluan melakukan Pindaan Perlembagaan Persekutuan Perkara 10 dan perbincangan secara akademik dan rasional perlu diperhebatkan dalam memahami pindaan itu dilakukan. Meskipun terdapat pandangan yang dilihat menentang pindaan itu dibuat, namun kerajaan perlu melihat pandangan majoriti yang mahukan tindakan melompat parti itu dihentikan di negara ini.

Perlulah difahami bahawa amalan demokrasi sihat akan mempertahankan suara majoriti, apabila sesuatu pandangan itu adalah pandangan pinggiran yang mereka melompat parti itu sendiri atau terkeluar daripada pakatan itu sendiri, mungkin pandangan itu berlainan, akan tetapi ia perlu dibahaskan, dihalusi, diraikan juga, supaya mendapat hujah lebih rasional dan tidak bertentangan dengan kemahuan rakyat yang terbanyak. Namun apa-apa keputusan haruslah keputusan daripada suara majoriti  kerana terpulanglah kepada 222 Ahli Parlimen yang ada pada masa kini.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


LPGA tanpa juara bertahan

TUJUH daripada 10 pemain terbaik dunia akan melakukan tee pusingan pertamakejohanan LPGA Northwest namum Juara bertahan Park Sung-Hyun tidak tersenarai dalam barisan pemain tersebut.

Pemain nombor tiga dunia dari Korea Selatan masih menjalani kuarantin di negaranya susulan pandemik Covid-19 yang menghentikan musim LPGA sehingga bulan lalu dan menjejaskan jadual perlawanan.

“Oleh kerana Covid-19 yang tidak dijangka berubah menjadi pandemik yang berpanjangan, sudah tentu Saya berasa kesal tak dapat ke sana dan menunjukkan tanda sokongan dengan mengambil bahagian,” kata Park dalam catatan di laman web LPGA.

“Sebagai atlet, saya bangga apabila mengetahui kejohanan ini diteruskan walaupin bedepan pelbagai halangan.”

Kejohanan pada minggu ini di Pinnacle Country Club di Rogers, Arkansas berlansung  tanpa kehadiran penonton an semua pemain akan menjalani ujian saringan kesihatan bagi memenuhi syarat ditetapkan sebelum LPGA boleh dilangsungkan kembali.

Ia kejohanan pemanas badan terakhir sebelum kejohanan utama kedua berlangsung, ANA Inspiration di Rancho Mirage, California pada 10-13 September.

Jelajah itu kembali ke Amerika Syarikat selepas pemain Jerman, Sophia Popov menang kejohanan utama pertama tahun ini di Terbuka British Wanita minggu lalu.

Park meraih kemenangan ketujuh LPGA kariernya tahun lalu di Pinnacle, mengatasi Kim Hyo-joo, Park In-bee dan Danielle Kang dengan satu pukulan.

Pemain nombor dua dunia, Kang yang telah memenangi kejohanan dua kali tahun ini, melakukan Drive Pada Kejohanan Marathon Classic awal bulan ini dalam acara  jelajah yang ditangguh selama 166 hari selepas hanya empat kejohanan.

Park In-bee yang berada di ranking kelapan berada di Korea Selatan susukan pandemik Covid-19 penyakit itu sebelum ke   Scotland minggu lalu, yang mana dia menduduki tempat keempat di kejohahan Royal Troon.

“Saya agak risau mengambil cuti enam bulan,” katanya. “Apakah saya akan merasa tenang? Ya, ada sedikit kebimbangan. Setelah bermain di Scotland, itu memberi saya sedikit keyakinan.”

Taufan Laura  yang membawa hujan lebat melanda di venue kejohanan mewujudkan keadaan yang lembab untuk acara tersebut.

“Saya rasa green akan menjadi lembab dan anda harus memukul beberapa pin yang sangat tinggi,” kata Park In-bee.

“Saya rasa minggu ini perlu cuba dapatkan birdie, sama ada keadaan hujan atau tidak.” -AFP

See author's posts


Abdul Aziz dan Sam Laya Setiausaha Politik Premier

KUCHING: Dua muka baharu antara sembilan individu yang mengangkat sumpah sebagai Setiausaha Politik kepada Premier Sarawak di Wisma Bapa Malaysia di sini, hari ini.

Mereka ialah Sam Laya mewaklli Parti Demokratik Progresif (PDP) dan Abang Abdul Aziz Abang Draup dari Parti Pesaka Bumiputera Bersatu (PBB).

Pelantikan semula daripada PBB ialah Petrus Igat Mathias, Michael Mujah Lihan, Charles Balan Seling, Tapah Ak Ata, Buang Bolhassan dan John Nyigor, manakala daripada PDP ialah Fung Kok Shiun @Brian Fung.

Majlis angkat sumpah itu disaksikan oleh Timbalan Premier Sarawak, Datuk Amar Douglas Uggah.

Turut hadir, Speaker Dewan Undangan Negeri (DUN) Datuk Amar Tan Sri Mohamad Asfia Awang Nasar, Menteri Perdagangan Dalam Negeri dan Hal Ehwal Pengguna Dato Sri Alexander Nanta Linggi, Timbalan Menteri Kesihatan Awam dan Perumahan Datuk Dr Penguang Manggil, Timbalan Menteri Buruh, Imigresen dan Pemantauan Projek Datuk Gerawat Gala, Timbalan Menteri Pembangunan Infrastruktur Ir Aidel Lariwoo dan Ketua Setiausaha Politik kepada Premier Sarawak Fazzrudin Abdul Rahman.

See author's posts


TEPAT PADA MASANYA

KUCHING: Kerja menaik taraf jalan sepanjang 9.43 kilometer (km)  dari Jambatan Batang Sadong ke Kampung Sabun, Simunjan tepat pada masanya, kata Menteri Muda Infrastruktur dan Pembangunan Pelabuhan, Datuk Julaihi Narawi.

Menurut beliau yang juga Ahli Dewan Undangan Negeri (ADUN) Sebuyau ketika mewakili Timbalan Ketua Menteri Tan Sri Datuk Amar James Jemut Masing, jalan tersebut bila siap kelak

akan memberi keselesaan serta manfaat, bukan hanya kepada penduduk di Daerah Simunjan dan Sebuyau tetapi juga dari Samarahan yang perlu berulang-alik untuk tugas rasmi dan melakukan kegiatan sosioekonomi.

Projek yang menggunakan teknologi Cold In Situ Pavement Recyling Techonology (CIPR) itu menelan kos sebanyak RM25.6 juta dijangka siap sepenuhnya pada Januari tahun depan.

“Jalan simpang dari jambatan Batang Sadong menuju ke kampung Sabun, Simunjan amat penting untuk penduduk di Daerah Simunjan khususnya mereka yang tinggal di kawasan DUN Simunjan dan DUN Sebuyau dan kawasan sekitar dalam Bahagian Samarahan.

“Jalan ini menjadi penghubung antara jalan pesisir di sebelah Sadong Jaya dan Sebuyau dengan Lebuh Raya Pan Borneo di sebelah Simunjan dan Gedong,” katanya dalam satu kenyataan di laman Facebook miliknya.

Menurut Julaihi, jalan tersebut lebarnya adalah 6.5 meter manakala bahu jalannya ialah 2.5 meter di sebelah kanan dan 2.5 meter di sebelah kiri.

“Sehingga kini kemajuan sebenar di tapak projek ialah pada kadar 35.9 peratus berbanding jadual asal iaitu 38.14 peratus,” katanya.

Menjelaskan lebih lanjut, Julaihi memberitahu walaupun kos teknologi CIPR lebih tinggi, ia adalah kaedah pembinaan yang lebih baik berbanding dengan pembinaan jalan konvensional.

Berdasarkan lokasi projek dan kerja pembinaan, jalan raya akan lebih berkualiti berbanding dengan kaedah pembinaan yang ada.  Selain itu, kita boleh memilih untuk menghasilkan agregat oleh kuari tempatan untuk mengurangkan kos.

Kerja-kerja semasa di jalan tersebut masih dalam persiapan dan peletakan geotekstil sub-pangkalan.  Setelah pengujian telah dilakukan dan permukaan penamat meterai utama dilakukan, pembalut akhir diikuti dengan pembalut permukaan dilakukan sesuai dengan spesifikasi.

“CIPR baharu dalam bahan binaan dan dianggap sebagai projek perintis oleh Kementerian Pembangunan Infrastruktur dan Pelabuhan (MIPD) Sarawak, untuk pembinaan jalan di kawasan tanah gambut.  Projek perintis lain di tanah mineral menggunakan Teknologi CIPR oleh syarikat yang sama adalah di Jalan Ulu Suai (19km).  Ia hampir selesai,” katanya.

“Sekiranya teknologi ini terbukti, kita dapat meningkatkan kualiti dan kelestarian jalan raya.  Mungkin kerajaan dapat meneroka lebih jauh teknologi ini sebagai pilihan untuk masa depan,” kata Ir. Christopher Gira yang juga Ahli Dewan Undangan Negeri (ADUN) Tamin, ketika menggulas berkenaan jalan terbabit.

Jurutera Projek dari Perbena Emas Sdn Bhd memberi taklimat semasa lawatan kerja Julaihi Narawi yang turut disertai Ir. Christopher Gira dan jurutera dari JKR dan pegawai kerajaan yang lain.

Oleh NUR AIN OTSMAN

See author's posts


Hanifah tinjau pengundian awal di Mukah

MUKAH: Seramai 202 anggota dan pasangan bagi polis daerah Mukah terbabit dalam pengundian awal untuk kawasan Parlimen P.213 Mukah di Dewan Serbaguna Ibu Pejabat Polis Daerah Mukah (IPD Mukah) hari ini.

Ketua Polis Daerah Mukah Deputi Superintenden Polis (DSP) Muhamad Rizal Alias adalah orang pertama mengundi awal di pusat mengundi bagi kawasan Parlimen itu pagi tadi.

Mereka yang layak mengundi itu adalah 73  pegawai dan anggota polis dari IPD Dalat, 123 dari IPD Mukah dan enam orang dari Balai Polis Balingian.

Walaupun pusat pengudian awal dibuka pada jam 8.00 pagi, pengundi dalam kalangan pegawai dan anggota polis sudah kelihatan bersedia menunggu giliran di luar dewan, sebelum itu.

Pengundian ditutup pada jam 5 petang ini.

Turut kelihatan ialah Pegawai Pengurus Pilihan Raya bagi Parlimen Mukah, Shafrie Saili.

Calon Gabungan Parti Sarawak(GPS) bagi Parlimen Mukah, Dato Hanifah Hajar Taib turut kelihat membuat tinjauan di pusat pengundian awal itu.

Hanifah dicabar Abdul Jalil Bujang dari Parti Keadilan Rakyat (PKR) mewakilki gabungan Pakatan Harapan (PH).

Oleh Henry B Siyu

See author's posts


421 Pakar Perubatan berkhidmat di Sarawak

KUALA LUMPUR: Menteri Kesihatan, Dato’ Seri Dr. Adham Baba berkata seramai 421 Pakar Perubatan dengan pengisian penuh dan 2,001 Pegawai Perubatan dengan kekosongan 414 jawatan berkhidmat di Sarawak sehingga 30 Jun 2020.

Beliau berkata 36.5 peratus daripada jumlah pelantikan tetap tersebut iaitu seramai 884 orang adalah berasal daripada Sarawak.

Beliau membuat perincian demikian ketika menjawab persoalan Senator Robert Lau Hui Yew berkenaan bilangan jawatan kosong bagi pegawai perubatan dan pergigian di Sarawak bagi tahun 2020.

Adham juga menambah, seramai 21 Pakar Pergigian dengan pengisisan penuh dan 257 Pegawai Pergigian dengan kekosongan 69 jawatan turut berkhidmat di Sarawak manakala 43.2 peratus daripada jumlah pelantikan tersebut iaitu sebanyak 120 adalah berasal daripada Sarawak.

Kementerian Kesihatan Malaysia (KKM), katanya, sedang berusaha untuk mengisi kekosongan jawatan bagi menampung keperluan penyampaian perkhidmatan.

Pada April 2020 yang lalu, seramai 94 Pegawai Perubatan tetap telah menerima tawaran untuk berkhidmat di Sarawak, tegasnya.

Di samping itu, tambahnya, KKM juga merancang unruk menempatkan sekurang-kurangnya 100 lagi Pegawai Perubatan tetap tahun ini.

Selain daripada Pegawai Perubatan tetap, KKM juga menempatkan sejumlah 920 Pegawai Perubatan kontrak untuk menampung keperluan di Sarawak, katanya.

Oleh Akmal Adib Yusup

See author's posts


Teresang Dayak Bekenu hulur bantuan pengebumian

BEKENU: Teresang Dayak Bekenu hulur sumbangan wang ehsan kepada Dennis Mandi (keluarga mendiang) di Rumah (Rh.) Mokeng di sini bagi membantu melancarkan urusan pengebumian mendiang Sta Bilong.

Bantuan kewangan tersebut telah diserahkan oleh wakil Teresang Bekenu Jaddy Ambau yang turut bersama Presiden Teresang Dayak Miri Ugik Jalit.

Ugik Jalit ketika hubungi Utusan Sarawak berkata, dana bantuan ini merupakan hasil dari sumbangan ikhlas dari ahli Teresang Dayak Bekenu bagi membantu ahli mereka yang mengalami kesusahan.

“Saya merasa berbangga melihat keperihatinan dan keihlasan ahli yang begitu bermurah hati dalam kerja membantu yang lain.

“Di sini kita dapat melihat bahawa hubungan erat dan silaturahim antara ahli sangat kukuh dan kuat, berharap sikap ini dapat terus dikekalkan selamanya,” jelasnya.

Justeru, setiap masalah yang dihadapi dengan adanya usaha bersama bantu membantu akan menjadi kesulitan menjadi ringan, tambahnya lagi.

Oleh ADUM LIU

See author's posts


AS hadkan akses 11 firma China

ANKARA: Jabatan Perdagangan Amerika Syarikat (AS) pada Isnin mengehadkan akses 11 entiti China terhadap teknologi AS kerana terlibat dengan pelanggaran hak asasi manusia ke atas kaum minoriti Uighur di Xinjiang, barat laut China, lapor Agensi Berita Anadolu.

Jabatan itu dalam satu kenyataan berkata, tindakan itu “mengakibatkan akses syarikat berkenaan terhadap barangan AS termasuk komoditi dan teknologi akan menjadi terhad.”

Syarikat berkenaan dituduh terlibat dalam “pelanggaran dan pencabulan hak asasi manusia, membuat tangkapan dengan sewenang-wenangnya, mengumpulkan data biometrik secara tidak sah, dan analisis genetik yang menyasarkan kumpulan minoriti Islam dari Wilayah Autonomi Xinjiang Uyghur (XUAR).”

Setiausaha Perdagangan Wilbur Ross berkata langkah itu diambil untuk memastikan barang-barang Amerika tidak digunakan oleh rejim Beijing yang ‘menindas’.

“Tindakan ini akan memastikan barang dan teknologi kita tidak digunakan dalam serangan Parti Komunis China terhadap minoriti Islam,” kata Ross.

Syarikat itu termasuk Changji Esquel Textile Co. Ltd., Hefei Bitland Information Technology Co. Ltd., Hefei Meiling Co. Ltd., Hetian Haolin Hair Accessories Co. Ltd., Hetian Taida Apparel Co., Ltd., KTK Group, Nanjing Synergy Textiles Co. Ltd., Nanchang O-Film Tech dan Tanyuan Technology Co. Ltd, Xinjiang Silk Road BGI dan Beijing Liuhe BGI.

Wilayah Xinjiang dihuni kira-kira 10 juta orang Uighur. Kumpulan Islam Turki, yang membentuk sekitar 45 peratus penduduk Xinjiang itu, sekian lama mendakwa pihak berkuasa China melakukan diskriminasi budaya, agama dan ekonomi. – Bernama

See author's posts


Enak, kuih tradisional serupa, biaksa

AWANG KUSHAIRY JUNAIDI

KUALA LAWAS: Kuih tradisional berusia lebih 60 tahun, serupa dan biaksa,
perlu dipertahankan agar tidak pupus ditelan zaman.

Siapa lagi, jika tidak golongan muda atau belia yang mempunyai minat
mendalam dan berkemahiran dalam bidang berkenaan.

Antaranya ialah Umirul Azirah Dugapor, 23, yang menunjukkan kesungguhannya
untuk mempelajari kaedah menghasilkan dua kuih tradisional tersebut.

Azirah berkata, usaha mempertahankan warisan kuih tradisional oleh generasi
muda amat perlu, bukan sahaja di Lawas, malah di seluruh daerah di Malaysia.

“Apatah lagi, biaksa dan serupa merupakan kuih tradisional yang masih
bertahan dan berasal dari kampung ini,” kata anak kepada Saniah Jukim, 58,
dan Dugapor Mudin, 70, semasa ditemui di kediaman mereka di Kampung Dato Ulu,
Kuala Lawas, Lawas.

Menurut ibu bapanya, kuih serupa dan biaksa asalnya memang dibuat oleh
seorang pembuat kuih dari kampungnya.

Untuk pengetahuan, kuih serupa diperbuat daripada adunan tepung beras,
halia, bawang merah, santan, kapur dan sira (garam) bersama adunan berwarna
hijau yang manis.

Manakala bagi biaksa, ia dihasilkan daripada adunan tepung beras dan
kerisik (kelapa parut yang telah digoreng dan dikisar halus).

Kedua-duanya mengambil masa selama 15 hingga 20 minit untuk dikukus
sehingga masak.

Saniah dan Dugapor yang telah dikurniakan lapan anak serta 11 cucu, kini
boleh menarik nafas lega kerana anak kelimanya itu sudah berkebolehan dalam
menghasilkan kuih tradisional tersebut.

Selain itu, sejak arahan Perintah Kawalan Pergerakan (PKP) dilaksanakan 18
Mac lalu, keluarga ini terpaksa menghentikan sementara penghasilan kuih
tersebut.

PKP sekarang di Tahap 3 dan tidak lama lagi Ramadan menjelang tiba.
Pastinya, kuih-kuih tradisional turut menjadi pilihan untuk dijadikan juadah
‘bersungkai’ atau berbuka puasa.

Tidak keberatan untuk mereka sekeluarga kembali beraksi, sekiranya banyak
menerima tempahan.

Menurut Azirah, kuih berkenaan pernah ditempah banyak untuk dibawa ke luar
Lawas seperti ke Kuching dan lain-lain.

Tidak hairanlah suatu hari nanti, Azirah adalah antara belia yang berjaya
mewarisi kebolehan membuat kuih tradisional serupa dan biaksa, dengan
mengekalkan rasa yang asli.

See author's posts